1920etako Parisera itzuli da Joxean Agirre, nobela labur batekin

Distira eta alderantzia aurkeztu du gaur idazleak, Elkar argitaletxearekin. Goi mailako joskintzaren alderik ilunena azaltzen du bertan. Ispiluak eta itsasoak-ekin 2018an hasi zuen trilogiaren segida da.

Nobela bati azken puntua jarri eta hurrengoa hasi bitarteko tartea, goitik behera ezagutzen eta bizi duzun etxe bat atzean utzi eta beste bat eraikitzen hastea bezala ulertua. “Hiru, lau, bost hilabete, oso deserosoak. Proba pilo bat egin behar izaten duzu”. Joxean Agirre Odriozola (Azpeitia, Gipuzkoa, 1949), liburu eta liburu arteko bere gogoetak kontatzen, deserosotasuna uxatzeko asmatu duen formula azaltzen: “Egitura aldetik sinpleagoak diren nobelak nobela konbentzional artean tartekatzea, pertsonaia gutxirekin, historia lineal bat kasik eginez, bide bat izan zitekeela pentsatu nuen”.

Nobela ez-konbentzional bat aurkeztu du gaur, bada: Distira eta alderantzia; Ispiluak eta itsasoak-ekin 2018an hasitako trilogiaren bigarren partea. Elkar argitaletxearekin eman du, aurrekoa bezala; eta, aurrekoan bezala, oraingoan ere Maria Garrastazu da protagonista nagusia. “Neure amari egindako omenaldi moduko bat izan zen Ispiluak eta itsasoak, hura ere oso gazterik atera baitzen baserritik, Zestoako bainu-etxe batean lanean hasteko". Maria Garrastazu ere Zestoako (Gipuzkoa) bainu-etxe batean kokatu zuen, bada, lanean, 16 urte berderekin. 1920ko urteetan. "Parisen bukatu zuen Mariak, ispilu saltzaile". Trilogiako bigarren alea ere Parisen hasten da; bohemiaz eta modernismoz betetako Belle Epoque urteetan. "Garai horretako Parisen historia soziala da gehien agertzen dena, historia txikia".

Garai hartako Parisko kultur giroarekiko lilura ez du ukatzen Agirrek. Paris horretan, Man Ray, James Joyce eta beste hamaika sortzeile bizi dira, eta Garrastazuk utzia dio ispiluak saltzeari. "Oraingo honetan, argazkilari baten laguntzaile ari da Maria. Gauetan gurasoen nostalgia sentitzen du, eta, halakoetan, itzulia egitera atera ohi da. Gaueko irteera horietako batean, neskato batekin egiten du topo Luxenburgo parkean". Negarrez ari da umea, eta amari deika, zuberotarrez. Hor abiatzen da Agirreren 72 orrialdeko nobela, umearen ama topatzeko bidearen kontaketa. "Neskatoa igandeetako soineko dotore batekin dago jantzita, eta hori da ama bilatzeko arrastoa ematen duena".

Sindikalista gogor bat da ama hori, euskalduna, Coco Chanel eta Elsa Schiaparelli puntaren puntan dauden goi mailako modaren alderik ezkutuenean. "Gai nagusi bezala, jantzi diseinatzaile handien atzean dagoen mundu sordidoa agertzen da. Alde horretatik, bi liburuek badute nolabaiteko pedagogia politiko bat, helduen literaturan pixka bat atzera egiten didana eta sekula erabiliko ez nukeena, baina hauetan ateratzen zaidana: mundua aldatu nahi duen jendearekiko nolabaiteko miresmena edo apologia". Maria Garrastazuren ahizpa bat ere moda mundu horretan ari da lanean, Coco Chanelek Miarritzeko villa batean, beste 30en bat jostunekin batera.

Gai gehiago ere badaude liburuan. Euskal emigrazioa, esaterako, Parisen komunitate propioa daukana. Eta argazkigintza. "Aurreko nobelan bazen diskurtso poetiko bat, ispiluak gure identitate fisikoa ezagutzeko eta itsasoak gure identitate psikologikoa ezagutzeko balio ote duten. Bigarren honetan, argazkilaritzaren inguruan bada horrelako diskurtso bat".

Idatzi, etenik gabe

Aurkeztu berri duena hasi eta buka irakurtzeko moduko liburu bat dela nabarmendu du idazleak. Hasi eta buka idatzitakoa ere bada, nobela luzeagoak ez bezala. "Nobela konbentzionaletan, normalean, neure obsesio bat izaten da abiapuntua, baina, gero, beti nahasten dira pare bat istorio, gutxienez. Ez dago ezer linealik. Horiek ondo jostea askoz konplikatuagoa da, askoz buelta gehiago eman behar izaten dizkiozulako".

1986an argitaratu zuen Agirrek lehen nobela, Lehen triptikoa (Durangoko Udala). Ondoren eman ditu, besteak beste, Gizon bat bilutsik pasiloan barrena (Elkar, 1991), Elgeta (Kutxa, 1996), Romain zen bere izena (Elkar, 2003), Zwei Frauen (Elkar, 2011), Gizajoen katalogoa (Elkar, 2016) eta Goldsmithen ikaslea (Elkar, 2017).

Trilogiako hirugarren alea erdi egina omen dauka jada. Ez du presarik argitaratzeko, baina. "Merkatuan idazle bakoitzak dauka bere zuloa, eta nik beteegia daukat. Orduan, ezin dut egiten dudan guztia publikatu. Beharbada, 80 urte ditudanean argitaratuko dut zortzi urte lehenago idatzitakoa. Ari naiz nobela bat bukatzen".


Ziberadikzioari buruzko hitzaldia izango da astelehean Sagarbideko aretoan

Telmo Deun guraso elkartetik datorren astelehenerako, hilak 9, hitzaldi interesgarri bat antolatu dugu Sagarbideko aretoan arratsaldeko 18:30etan. Hitzaldia irekia izango da eta interesa duen edonor etor daiteke bertara.

Herri mailan pantailen erabileraren inguruan egiten ari garen hausnarketarekin lotuta, pantailek denongan, baina, batik bat, nerabeengan sortzen duten adikzioari buruz hitz egitera gonbidatu dugu Nerea Mendizabal. Jada behin pantaila horiek esku artean dituztenean, heldu bezala zer-nolako rola izan behar dugun edo zer egoeratan adi egon beharko ginatekeen azalduko digu Nerea Mendizabalek, bere egunerokotasunean oinarri duen komunikazio ez bortitzean oinarrituz.


Hastear da Aitzina Folk jaialdi solidarioaren VIII. edizioa

Hiriko zenbait lekutan eta Interneten egingo da Aitzina Folk ekimen solidarioaren VIII. edizioa. Azaroaren 27tik urtarrilaren 2ra bitartean, hamar jarduera baino gehiago eta Oreka TX zein Korrontzi taldeak, besteak beste, izango dira oholtza gainean.

Pandemiaren erdian jarraitzen dugun arren, azaroaren 27tik urtarrilaren 2ra bitartean Gasteizera itzuliko da Aitzina Folk jaialdi solidarioa, bere zortzigarren edizioa ospatzeko. Hiriko zenbait lekutan eta Interneten eskainiko diren hamar jarduera baino gehiago biltzen ditu egitarauak.

Oreka TX eta Korrontzi taldeak dira kartel-buruak, eta kontzertu bana emango dute, Mendizorrotzeko kiroldegian eta Principal Antzokian, hurrenez hurren. Bi talde horiekin batera, euskal folk musikaren beste erreferente batzuek bat egin dute Aitzina Folk jaialdiarekin: KHAMI, Sarrabete, Iñaki Plaza eta Turukutupa. Eta, horiez gain, La Musgaña (Vanesa Muelarekin), Mielotxin eta Garadice ere izango dira.

Kontzertu guztiak aurrez aurre ikusteko aukera egongo da, betiere aretoen edukiera unean uneko araudiaren arabera mugatuta. Gainera, jende gehiagorengana iristeko asmoz, sarreren prezioa jaitsi egin da. Gainera, ekitaldi gehienak streaming bidez ere ikusi ahal izango dira.

Halaber, dantza lantegiak, hitzaldiak, familia giroko kontzertuak ere izango dira; hori gutxi balitz, internet bidez, Musika Tradizionaleko eta Folk Musikako Eskolen V. Topaketa hartuko du jaialdiak.

Programa

Azaroak 27: Mielotxin.

Azaroak 28: Iñaki Plaza.

Azaroak 29: TxikiFolk. Turukutupa. Reziklantes.

Azaroak 29: Sarrabetes.

Abenduak 12: La Musgaña & Vanesa Muela.

Abenduak 13: KHAMI.

Abenduak 17: Karlos Subijana Beobide.

Abenduak 19: Musika Tradizionaleko eta Folk Musikako Eskolen V. Topaketa.

Abenduak 19: Garadice & Edwina Guckian Irish Dance.

Abenduak 30: Korrontzi & Xabier Amuriza.

Urtarrilak 2: Oreka TX.

PROGRAMA OSOA IKUSI

Ataxia telangiektasia ikertzeko

Aitzina Folk jaialdiaren diru-bilketa oinarrizkoa da Nafarroako Unibertsitateko Klinikan egiten den ikerketa-proiektu bat finantzatzeko. Proiektuak ataxia telangiektasiarako tratamendua bilatzen du eta 150.000 euro balio ditu.

Ataxia telangiektasia gaur egun sendabiderik ez duen gaixotasun genetiko eta neurodegeneratiboa da. Gaixotasun honek kaltetutako bi pertsona daude Euskal Herrian. Espainako estatu osoan, 30 haur eta gazte inguru.

Sarreren salmentarekin eta zero errenkadarekin lortutako irabazi guztiak kaltetutako familiak biltzen dituen AEFAT elkarteak finantzatzen duen terapia genikoko ikerketa proiektu hori finantzatzeko erabiliko dira.

2010ean sortu zen jaialdia antolatzen duen Aitzina Lan Taldea, Euskal Herriko gaixoei eta haien familiei tokiko ikuspegitik laguntzeko. Halaber, 2009tik Espainia mailan kaltetuak biltzen dituen AEFAT erakundearen parte da.


Mikel Martin LGTBI aktibista hil da

Mikel Martin (Donostia, 1954-2023) LGTBI aktibista historikoa hil da. EHGAMeko kide izateagatik zen ezaguna, baina hainbat borroka sozialetan aritu zen gaztetatik.

Oarsoaldeko Hitzan egindako elkarrizketa batean azaldu zuen, bere amak zioen moduan, 16 urterekin hasi zela “iskanbiletan” sartzen. “Francoren diktaduraren azken sei urteak bizi nituen, eta iraultza sozial eta politikoarekin konpromisoa hartu nuen, askatasunaren etsaien aurkako iraultzarekin konpromisoa hartu nuen. Ordenu judiziala, militarra, eliza, burgesen ohiturak, kapitalaren tirania, banketxeak, patronoek egin zuten esplotazioaren legalizazioa, lurra eta nekazaritza lurren espoliazioa, kutsadura, AEBn akordio militarrak, hezkuntza pribatu elitista, GAL, torturatzaileak, isolamendua, prezioen gehiegikeria… Azken batean, injustizia izan dut jomugan. El Salvador, Nikaragua, edo Sahara herrien askatasunaren aldeko borroka hasi zenean, edo apartheid-aren, arrazakeria eta xenofobiaren kontrako borroka, apur bat Martin Luther King sentitu nintzen, Angela Davis edo pantera beltza, baita Bernadette Devlin ere. Halakoak babesten dituzunean, ekintzaile egiten zarenean, sentitzen duzulako da”.

Mikel joan zaigu.Gure bizitza arnasgarriagoa izan da zuri esker. Zurekin topo egiteak alaitasuna eta borrokarako indarra eman dizkigu beti. Oso harro gaude zutaz.Gogoan zaitugu. Ez adiorik lagun! pic.twitter.com/ztZjq3XyZi— Ehgam 🔻 (@EHGAM) March 2, 2023

EHGAMen sorreran parte hartu zuen, 1977an, eta hil arte LGTBI komunitatearen eskubideen alde borrokan jarritu du. Irutxuloko Hitzak Mikel Martin eta Pilar Mendibil aktibistak elkarrizketatu zituen 2019an, Espainiako Gobernuak homosexualitatea despenalizatu zuenetik 40 urte bete zirenean, eta Martinek horrela kontatu zuen EHGAMen sorrera: “Antonio izeneko kide bat Galestik etorri, eta taldearen sortzaileetako batekin elkartu zen Durangoko azokan, Imanol Alvarezekin. Antoniok esan zion Imanoli, hitzez hitz: ‘Badakizu Erresuma Batuan maritxuak bildu egiten direla euren eskubide zibilen alde borrokatzeko? Zer iruditzen zaizu zerbait egiten badugu hemen?’. Imanolek Euskal Herrian zailtasun asko ikusten zituela adierazi zion, baina aurrera jarraitu zuten, eta gaur arte borrokan aritu gara”.

LGTBI komunitatearen Nazioarteko Eguneko manifestazioa

Euskal militantea izateagatik, eta sexu askapenerako militante izateagatik jipoitu zuten Espainiako lau militarrek 2005ean, Donostian, Urbieta kalean. Larri zaurituta eraman zuten ospitalera. Jose Bono Espainiako Defentsa ministro zenak erasoaren biharamunean Espainiako telebistan zalantzan jarri zuen Mikel Martinen testigantza. 2011. urtean Donostiako auzitegiak gertakarien inguruko epaia jakinarazi zuen: bina urteko espetxe zigorra eta 300na euroko isuna bi akusaturi, eta 4.500na euroko isuna beste biei.


[KALDEARTE 2021] 'Tonbola', Hika Teatroa

Europan bizirauteko tonboleroen familia baten eta haren ahuntz atzerritarraren gorabeherak kontatzen dituen ikuskizuna. Denetik zozka- tzen dute: oliba-bilketan lan egiteko kontratuak, Danimarkarako familiak, ogi-txigorgailuak, mu- sukoak... Mugarik ez duen kabaret politikoa. Umorearen eta salaketaren, absurduaren eta errealismo gogorrenaren arteko konbinazioa.


Catalanek Nafarroako testuliburuetan "doktrinamendua galarazteko" neurriak eskatu ditu Senatuan

UPNko senatari Alberto Catalanek Pilar Alegria Hezkuntza ministroari galdetu dio zer neurri hartuko dituen Espainiako Gobernuak "eskola-curriculuma eta Nafarroako errealitate instituzionala betetzen ez duten testuliburuen bidez ikasleen doktrinamendua eragozteko".

Catalanek Goi Ganberako kontrol saioan adierazi duenez, Nafarroan "erabiltzen diren testuliburuetan independentistek Euskal Herria deitzen duten ameskeria horren testuinguruan Nafarroari buruzko edukiak dituzte, Konstituzioaren legezkotasunaren aurka".

Ministroak UPNko senatariaren salaketa ukatzean, Catalanek " gezurra esatea" leporatu dio. Senatari erregionalistak bi adibiderekin justifikatu du bere baieztapena. Alde batetik, "1282an Iberiar Penintsulan Kantabriaraino iristen zen Nafarroa izeneko eremu bat, hiru euskal probintziak barne, gaur egun nazionalistentzat Euskal Herria dena, existitzen zela baieztatzen duten edukiak". Senatari erregionalistaren ustez, "zorroztasun zientifikorik gabeko aberrazio historikoa eta manipulazio interesatu eta sektarioa" da.

Bestalde, "aukeratu beharreko 'herrialdeen' erantzun-aukeretan Kenya, Maroko, Txina, Australia eta Katalunia eta Euskal Herria agertzen diren eskola-proba jakin batzuk" salatu ditu, eta hori "intsidia eta doilorkeria bat da, ikasleak tesi independentistetan manipulatu eta doktrinatzeko". "Nafarroan hori gertatzen bada, ziur Espainiako beste toki batzuetan ere gertatuko dela", ziurtatu du.

Senatari nafarrak azaldu duenez, "UPNk Senatuan aldaketa legalak proposatu ditu doktrinamendu hori eragozteko".

Catalanek adierazi duenez, 2010ean Nafarroako Gobernuak “testu mota horiek doakotasun programatik kanpo uzten zituen araudiarekin egin zion aurre arazoari, eta auzitegiek araudi hori babestu zuten, Euskal Herria gaur egun existitzen ez den eta errealitate faktikoa eta juridikoa desitxuratzen duen ente gisa aipatu baitzuten, eta testu horiek Nafarroari buruzko edukiak aurkezten zituztela ebatzi zuten, beren errealitate naturala, historikoa, juridikoa, soziala, geografikoa eta politikoa desitxuratzen zutenak, konstituzio-mailako arau argiak”.

Hala ere, senatariak adierazi duenez, arau hori, urte batzuk geroago, "Uxue Barkosen gobernu nazionalistak indargabetu zuen".

Alberto Catalanek Txibiteren egungo foru gobernuari leporatu dio aurreko legealdiko jarrerari eustea, "fariseismoaren eta hipokresia politikoaren adibide argi batean, bere bazkide independentistei ez dielako enbarazurik egin nahi, presidentetza zor dielako eta bere bazkideak direlako".

Azkenik, Alegria ministroari galdetu dio ea "funts publikoekin, baita estatukoekin ere, ikasleak tesi independentistetan doktrinatzen jarraituko duen edo bere erantzukizuna eta betebeharra beteko dituen". "Ezin die traizio egin ez legezkotasunari, ez nafarrei", esan du Catalanek.


Ertzain bat atxilotu dute, etxean 55 kilo kokaina zituela

Bilbon patruilan aritzen zen 49 urteko agente bat da. Beste pertsona batekin batera hartu dute preso. Josu Erkoreka Segurtasun sailburuak adierazi du atxikitako drogak 10 milioi euroko balioa duela merkatuan.

Duela urtebetetik zaintzapean zuten A. S. M. ertzaina, droga trafikoan zebilela susmatzen zutelako. Atzo atxilotu zuten, beste pertsona batekin batera, etxean droga kantitate handi bat zuela jakin zutelako. Izan ere, 55 kilo kokaina topatu dute haren etxebizitzan.

Bilboko ertzain etxeko agentea da atxiloturikoa. Preso hartu duten beste pertsona ez da ertzaina, eta ez du aurrekaririk droga trafikoaren arloan; bai, ordea, lesio delituen arloan. Ertzaintzako Barne Aferetako eta Bilboko ertzain etxeko drogen taldeko agenteek egin zuten operazioa, atzo, Galdakaon (Bizkaia).

Zabaldu dutenez, ustez Kantabriako (Espainia) narkotrafikatzaile batek zuzenduriko sareko kidea izan zen 49 urteko ertzaina, baina azken boladan bere kabuz zebilen trafikoan.

Ikerketa «oso zaila» izan dela esan du Josu Erkoreka Eusko Jaurlaritzako Segurtasun sailburuak, ertzainak «metodologia nahiko landua zuelako narkotrafikoan aritzeko». Erkorekak azaldu duenez, atxiloturikoak «droga kantitate handiak» eramaten zituen Bilbora, eta handik zabaltzen zuen Euskal Herrian eta inguruko eremuetan, Kantabrian eta Aragoin besteak beste (Espainia). Kalkulatu dute atzo atzemandako 54 kilo kokainak hamar milioi euro balio zezakeela kalean. Horrez gain, 20.000 euro atzeman zizkioten atxiloturiko ertzainari.

Azalpenok eman ditu Erkorekak gaur goizean, Gasteizen. Ordu batzuk lehenago, mintzagai izan da afera Eusko Legebiltzarrean, Julen Arzuaga Gumuzio EH Bilduko legebiltzarkideak «zentsura eta informazioa ezkutatzea» egotzi dionean Erkorekari. Legebiltzarkideak eta herritarrak ertzain bati 55 kilo kokaina atzeman izana prentsaren bidez jakin behar izatea txarretsi dio Arzuagak sailburuari. «Ez dute nahi guk ikustea, ez dute nahi guk jakitea».

Lehenago ere atxilotu dituzte ertzainak droga trafikoarekin lotuta. Iaz, Ertzaintzan 20 urte zeraman polizia bat hartu zuten preso, Valladoliden (Espainia) eginiko operazio batean. Kokaina zeramaten bi kamoi handi atzeman zituzten orduan.

Are deigarriagoa izan zen 2008ko azaroaren 16an eginiko operazioa. Sei lagun atxilotu zituzten Bizkaian ustez droga trafikoan aritzeagatik. Atxilotuetako bat 36 urteko ertzain bat zen, eta, Eusko Jaurlaritzako Barne Sailaren arabera, hura zen talde horren burua. Ertzaina bere kide bati 200 gramo kokaina saltzen ari zela atzeman zutela adierazi zuen Barne Sailak. Atxilotuei bi kilo kokaina, suzko bi arma, balantzak, 150.000 euro eta droga biltzeko materiala atzeman zieten.

10 milioi euroko balioa

Josu Erkorekak, Eusko Jaurlaritzako Segurtasun sailburuak, kasuari buruzko xehetasunak eman ditu prentsaren aurrean. Adierazi du atxikitako kokainak merkatuan 10 milioi euro inguruko balioa duela. Bestalde, adierazi du Madrildik ekartzen zutela droga Euskal Herrira, «kopuru esanguratsuetan».

Drogarekin batera 20.000 euro inguru topatu zituzten ertzainek atxilotuaren etxean, eta, ikerketan egin dituzten kalkuluen arabera, joan den urtean 300.000 euro inguru irabazi zituen kasuko inplikatu nagusiak.


Unibertsitateak eta Eusko Ikaskuntza batu egin dira

Euskal Herrian aritzen diren zazpi unibertsitateek lankidetzarako itun bat izenpetu dute. Eusko Ikaskuntzak esan du «historikoa» dela bat egitea


Kontzertu bikoitza izango da gaur, Zarauzko Arrano tabernan

Pottors ta Klito taldekoak (Argazkia: Joseba Barrenetxea) Bi kontzertu eskainiko dituzte gaur Arranon, Arranopola Kultur Elkarteak. Batetik, Pottors ta Klito zarauztarrak igoko dira tabernako oholtza gainera eta «nahiko aldarrikapen» ekarriko du emakumez osatutako talde horrek. Ondoren, Oreretako Ixuriak taldeak jarriko du giroa taberna horretan. 23:00etan hasiko dira emanaldiekin.


Txarangok betirako agur esan du

Programatuta zuten bira bertan behera utzi eta taldea banatu egin dela iragarri dute sare sozialetan.

Kataluniako Txarango talde ezagunak musika alde batera utzi du eta betirako agur esan du.

Hori dela eta, Alain Perezek taldearen antzeko musika egiten duten musikariak gomendatu dizkigu gaurko tartean.


Hondarribia, Andoain, Deba... Hauek dira itxitako azken akordioak, alkateak izendatzeko 3 egun falta direnean

Alderdiek bizkortu egin dituzte negoziazioak, larunbatean alkate berriak izendatzeko.

Alderdi politikoek akordioak ixten jarraitzen dute, larunbatean alkate berriak izendatzeko.

Hori horrela, hauek dira azken orduetan sinatutako azken itunak:

- Andoain: Andoni Alvarez (EH Bildu) izango da alkate, koalizio abertzaleak eta Elkarrekin Podemosek asteazkenean lortutako akordioaren ondorioz.

- Hondarribia: Igor Enparan (Abotsanitz) izendatuko dute alkate, EH Bilduk iragarri baitu haren alde bozkatuko duela larunbatean.

- Arrigorriaga: Maite Ibarra (EH Bildu) izango da berriz alkate, Arrigorriaga Gara eta NOA herri plataformekin sinatutako ituna dela eta.

- Deba: Alazne Txurruka (EAJ) izango da udal gobernuko burua, alderdi jeltzaleak eta Orain Deba herri plataformak hala adostuta.

- Erroibar: Haizea Morea herri plataformak hartuko du Alkatetza, EH Bilduren babesarekin.

Alkateak izendatzeko 72 ordu falta direnean, zalantza nagusiak herri hauetan daude une honetan: Iruñea, Gernika, Laudio, Durango, Guardia, Bastida eta Oion, besteak beste.


Igartzan bisita gidatu mitologikoa egin dute

Igartzako Monumentu Multzoan antzinako Igartzako bizilagunek mundua nola ulertzen zuten erakusten duen bisita gidatu bat egin dute gaur arratsaldean. Bisitaren helburua, monumentu multzoa eta kondaira ezberdinak ezagutzen zituzten bitartean Igartzako bizilagunek zertan sinesten zuten ikastea zen. 16:30ean hasi da bisita, eta dozena erdi pertsona inguratu dira bertara.

Bisita gidatuko zati bat, Igartzako Jauregian / Argazkia: Leire Perlines.

Bisita gidatuan, guztira, zazpi kondaira kontatu dituzte, eta Arriaran, Garin eta Matxinetako auzoen kokapena ere azaldu dute antolatzaileek.

Lehenengo kondaira “Artzaintxoaren egunak” edo “Zozomikotea” izenekoa izan da, eta Igartzako jauregian kontatu dute. Gero, Belengo ermitara joan eta lau kondaira kontatu dituzte: “Meza baten beharrean gelditu zen zerura igotzeko”, “Murumendiko Damaren kondaira”, “Murumendiko Danak eguraldi aldaketa iragartzen du” eta “Eguzki lorearen kondaira” izeneko kondairak azaldu dizkiete haurrei.

Lau istorioak amaituta, errotara joan dira entzuleak, eta bertan hain entzutetsua den Martin Txikiren kondaira azaldu dute.

Bisita burdinolan amaitu dute, eta bertan azken kondaira entzuteaz gain, burdinola bateko soinuak ere entzun dituzte.


Berotze globalaren muga 1,5 gradutan ezartzea adostu du G20ak

Joan den uztailean G20ko Energia eta Ingurumen arduradunen bilerako negoziazioen porrotaren ostean, garaipen historikotzat hartu dute erabakia bertan bildutakoek.

G20ko agintariek amaiera eman diote Erromako goi-bilerari, eta adierazpena egin dute klima-aldaketaren aurkako borrokan "giltzarri" den multilateralismoaren alde. Gainera, ondorioen artean suspertze ekonomikoa eta pandemiaren aurkako mundu-mailako txertaketaren bermea aipatu dituzte. Dena den, ez dute proposamen zehatzik eman topaketaren helburu nagusiari dagokionez; alegia, berotze globala 1,5 gradura mugatzea, industriaurreko mailaren gainetik.

Mario Draghi Italiako lehen ministro eta ekitaldiaren anfitrioiak egin du bileraren itxiera. "Arrakasta" izan dela dio, baina ekintzak eskatu ditu: "egiten dugunagatik epaituko gaituzte, ez sinatzen dugunagatik".

Berotze globalaren gehienezko mugari buruzko akordioa itxi du gaur G20ak, muga hori 1,5 gradutan ezarrita. Joan den uztailean G20ko Energia eta Ingurumen arduradunen bilerako negoziazioen porrotaren ostean, garaipen historikotzat hartu dute erabakia bertan bildutakoek.

Azken adierazpenari buruzko txostenak dionez, "1,5 ºC horiek mantentzeko ekintza esanguratsu eta eraginkorrak beharko ditugu, baita herrialde guztien konpromisoa ere, ikuspuntu desberdinak kontuan hartuta". Hala, helburu hori eta beste batzuk lortzea herrialde bakoitzaren esku geratuko da, bakoitzaren "egoera" eta baldintzen arabera.

Agintariek konpromisoa berretsi dute "Parisko Itunaren erabateko ezarpen" eraginkor batekiko. Horretarako, "arintze, adaptazio eta finantza" akzioei ekingo diete, baina ardura desberdinen eta bakoitzaren ahalmenaren arabera egingo dute hori.

Gainera, adierazi dute ahalegina egingo dutela karbono-neutraltasuna lortzeko. Hau da, xurgapen-prozesu desberdinen bitartez baztertzen den CO2 kantitate berdina isurtzea litzateke helburua, "mende erdialderako" epean.

Azpimarratu duten ideietako bat da "konponbide partekatu eta eraginkorrak aurkitzeko multilateralismoak duen funtsezko papera". Hori dela eta, adostu dute pandemiarekiko erantzun komuna "are gehiago" indartzea eta mundu-mailako suspertzerako bidea irekitzea, "zaurgarrienen beharrei arreta eskainiz".

Akordioak ebatzi duenez, herrialde aberatsek babes ekonomikoa eman beharko diete nazio pobreei, klima-aldaketari aurre egiteko eta horren ondorioetara egokitzeko. Zentzu horretan, urtero 100.000 milioi dolar erreserba horretara bideratzeko konpromisoa hartu dute.

Era berean, G20ko herrialdeek mundu-mailan txertoen ekoizpena eta banaketa azkar eta bidezkoa bermatzeko neurriak hartuko dituzte. Ez dute aldaketarik aipatu, farmakoen patenteei dagokienez.

G20tik pandemien aurreko erantzun azkarraren garrantzia nabarmendu dute eta, hortaz, zientziari babesa emango diote "txertoen, terapien eta diagnosien garapen-prozesua laburtzeko; mehatxuak identifikatu eta 100-300 egunera eskuragai egon daitezen, era seguru eta eraginkorrean".

Gutxieneko zerga globala, betetako lehen helburua

Ezarritako helburuetako bat, lehenengoa, bete zuten larunbatean G20ko agintariek Erroman, negoziaketa askoren ostean. Hain zuzen, gutxieneko zerga globala ezarriko diete enpresa multinazionalei, nazioarteko zerga-sistema orekatzeko.

Italiako presidentetzatik azaldu zutenez, zerga berri honen helburua da arau fiskal "justuak, modernoak eta eraginkorrak" bermatzea, "inbertsioak eta hazkundea sustatzeko gako direnak".

Zergei buruzko ituna

Ursula Von der Leyen Europar Batzordeko presidenteak eta Joe Biden AEBko presidenteak altzairuaren eta aluminioaren zergak kentzea adostu izana ospatu dute. Diotenez, "aurrerapauso handia da aldebiko harremanetarako", eta baita "klima-aldaketaren aurkako borrokarako" ere.

Europa eta AEBren arteko harreman komertziala okertu egin zen Donald Trump estatubatuar presidente ohiaren agintaldian zehar, bereziki altzairu-inportazioei ezarritako % 25eko zergak eta aluminioari ezarritako % 10ekoak zirela eta. Orain, agintariek "lankidetza transatlantikoko aro berria" iragarri dute.

COP26 arrakastatsu baterako G20aren inplikazioa

NBEko Klima Aldaketarako idazkari betearazle den Patricia Espinosa mexikarrak COP26 bileraren hasieran adierazi duenez, horren arrakasta "erabat gertagarria" da, baina anbizio gehiago behar du, G20ko herrialdeena bereziki. Izan ere, azken horiek dira "mundu-mailako isurketen % 80aren arduradun".

Espinosak gaineratu du "historiaren oinarrizko une" batean gaudela, eta "gizateria hautu argi eta irmoei" aurre egiten ari zaiela.

Askotariko adierazpenak

Vladimir Putin Errusiako presidenteak bideokonferentzia bidez adierazi du berotegi-efektuko gasen isurketak murriztea ez dela nahikoa klima-aldaketari aurre egiteko, eta horien xurgapena areagotzea ezinbestekoa dela.

"Berotegi-efektuko gasen xurgapena areagotu behar dugu eta Errusiak, beste hainbat herrialdek bezala, aukera handiak ditu" basoen, tundraren, nekazaritza-lurren, itsasoaren eta urtegien xurgapen-ahalmena aprobetxatzeko.

Era berean, azaldu du Errusiak baso-kudeaketaren kalitatea hobetzeko asmoa duela; oihaneztapen-guneak areagotzeko, babes naturaleko eremuak hedatzeko eta nekazaritza-teknologia berriak sartzeko.

Bere aldetik, Pedro Sanchez Espainiako gobernuko presidenteak klima-aldaketaren aurkako finantziazio-helburuak betetzera premiatu ditu agintariak. Horiek betetzeko, herrialde garatuek 100.000 milioi euro ipini beharko dituzte urtero, 2025era arte.

Ildo beretik, Xi Jiping Txinako presidenteak herrialde garatuenak presatu ditu klima-aldaketa gaietan "euren konpromisoak bete" ditzaten, eta garapen bidean dauden herrialdeei "finantza-babesa" eman diezaieten. Halaber, Parisko Ituna ezartzeko eskatu du, "ardura komun baina desberdinduen oinarri pean".


Gurasoentzako sexualitate tailerrak Arrasaten, seme-alabekin nola jokatu ikasteko

Arrasateko sexologia zerbitzuak tailerrak antolatu ditu, hemendik eta ekainaren 6ra arte. Aritz Resines sexologoaren eskutik, 0-5, 6-11 eta 12-17 urte arteko seme-alabak dituzten gurasoei begirako saioak dira. Astelehenetan egiten dituzte, 18:00etatik 19:30era, Kulturaten. Izen-ematea zabalik dago oraindik, arrasate.eus atarian.


Samiel jaien balorazioa egiteko bilera egingo dute bihar Aizarnazabalen

Udaletxeko bilera gelan izango da, 19:30ean.

Herriko jaiak igaro berritan, haien inguruko balorazioa egiteko bilduko dira bihar Aizarbazabalen. "Oraindik jaiak gogoan eta fresko ditugunez balorazio bilera egiteko momentu egokia da", azaldu du Aizarnazabalgo Udalak. Hala, bihar izango da batzarra udaletxeko bilera gelan, 19:30ean hasita. Batzarra herritar guztientzako irekia izango dela nabarmendu du udalak. Biharko bilerara joan ezin duten herritarrek festei buruzko iritzia emateko beste bide batzuk ere jarri ditu udalak: aizarnazabal.eus webgunera idatzita edota Jai Batzordeko kideren bati jakinarazita.


Haira Aizpurua saratarra eta Eki Mateorena leitzarra garaile Bertsuxurla sariketako lehen kanporaketan

Bertsuxurla bertso sariketaren lehen kanporaketa egin zuten ortziralean Atharratzen. Eki Mateorena leitzarra eta Haira Aizpurua saratarra gailendu ziren, publikoak hala ebatzita, eta urtarrilaren 27an Pausun jokatuko den finalerako txartela lortu dute. 40 lagun inguru bildu ziren afaldu eta saioa entzutera, biziki giro goxoa izan zen. Argazkiak: Bertsuxurla.

Txapelketetan ezohikoak diren ariketak egin zituzten, batzuetan publikoa parte hartzera bultzatuz. Agur irringarriak ez ezik, gai gehientsuenak umorezkoak izan ziren eta irribarre anitzetan ikusi zen bertaratutakoen bisaietan. Hurrengo kanporaketa Lekornen izanen da, ortziralean.


Zezensuzkoak piztu du txinparta

Azabache taldearen kontzertura eta Nemux DJaren saiora joan direnen batezbesteko adinak oso urruti daude: adinekoak dantzan Isla plazan, eta nerabeak Oriarte Landaberrin. Gazte ala ez horren gazte, ederki pasa dute guztiek. Bestalde, ekainari agur esateko, zezensuzkoaren aurrean korrika egin dute zenbait lasarteoriatarrek Kale Nagusian.


Santamas Eguna

09:00: etxafuegoak.

9:30: Udalaxpe txistulari taldearekindiana; Herriko kaleetan.

10:00: Txerrinsky txerriaren aurkezpena; Portaloian.

10:00: Ganadu feria; Jose Mª Arizmendiarrieta plazan.

10:00: Fruta, barazki eta herriko saltokien erakusketa eta lehiaketa; Seber Altube plazan.

10:00: Euskal Herriko produktu gastronomikoen salmenta; Biteri plazan.

10:00: Taloak; Herriko Plazan.

10:30: Artisau azoka; Jokin Zaitegi plazan eta Biteri etorbidean.

11:00 eta 13:00: Artile-mozketa erakustaldia; Jose Mª Arizmendiarrieta plazan.

11:00-14:00 eta 18:00-20:00: Belenen erakustaldia; San Frantzisko elizan. Urtarrilaren 6a arte egongo da zabalik. Abenduaren 23tik aurrera ordutegi honekin: 18:00-20:30. Abenduaren 24, 25, 31 eta urtarrilaren 1ean itxita. Antolatzailea: Izartsua Arrasateko Belenzaleen elkartea.

11:30:Kalejira, herriko kaleetan zehar: Arrostaitz eta Lore Gazteak dantza taldeak, Arrasateko trikitilariak, Udalaxpe txistulari taldea, Arrasateko gaiteroak, albokariak eta txalapartariak.

11:30: Iturengo joaldunak, herriko kaleetan zehar.

11:30: Incansables txaranga, herriko kaleetan zehar.

11:30: Lore Gazteak dantza taldearen saioa, herriko kaleetan zehar.

12:00: Herriko saltoki, fruta eta barazki lehiaketaren sari banaketa; Seber Altube plazan.

12:10: Arrostaitz dantza taldearen saioa, Herriko Plazan.

12:30: Lore Gazteak beteranoen dantza saioa, Zerkaostetan.

12:30: Herri kirolak, Zaldibarren: Euskal pentatatloi desafioa bi bikote mistoren artean, parte hartzaileak;Karmele Gisasola eta Aratz Mugerza vs Julen Kañamares eta Uxue Ansorregi. Probak; harrijasotzea, aizkora, txingak, korrika eta giza-proba.

12:50: Arrasateko trikitilarien saioa, Herriko Plazan.

13:00: Lore Gazteak beteranoen dantza saioa, Seber Altube plazan.

13:30: Albokariak eta txalapartariak, Herriko Plazan.

13:45: Txerri Dantza herrikoia, Herriko Plazan.

14:45: Herri bazkaria, Musakolako kiroldegian. Bazkalostean, AZ Gaubelaken eskutik dantzaldia. Txartelak salgai Uarkapeko txarteldegian, abenduaren 13an arratsaldeko 19:00etan. Salneurria: 22 euro. Doako autobus zerbitzua egongo da 14:00-14:45 Maalako biribilgunetik eta 17:30-19:00 Musakolatik itzultzeko.

17:30: Profesional mailako pilota partidak, Uarkape udal pilotalekuan. Eskuz binakako txapelketa: Urrutikoetxea-Albisu VS Peio-Rezusta. Sarrerak: aurrez –Monte eta Buenuena tabernatan–: 20 euro; leihatilan 25 euro.

19:00: Batzen dantza herrikoia; Arbolapetatik, Seber Altube eta Herriko Plazaraino.

19:30: Txerri Dantza herrikoia, Herriko Plazan.

19:30: Larrain Dantza herrikoia, Arrasateko gaiteroen eta Garinbanden musikarekin; Herriko Plazan.

20:00: Txerri zozketa, Herriko Plazan.

20:00: Dantzaldia Muxutruk taldearekin, Herriko Plazan.

23:00: Dantzaldia, Gaztetxean: Virgin Mary DJ set eta Gorriontzu ta Laztanaren eskutik.


Elikagai bilketa eta tailerrak, Avesantes elkartearen eskutik

Abenduaren 13, 14 eta 15ean izango dira hitzaldi eta tailerrak. Elikagaiak, berriz, astelehenetik ostiralera bilduko dituzte.

Abenduaren 13an indarkeria matxistaren inguruko hitzaldia eskainiko dute. Santa Teresa ikastolak, Emakume Txokoak eta auzoko erakundeak antolatutakoa izango da, eta gaztelaniaz izango da. Abenduaren 14 eta 15ean, ordea, elikadura osasuntsuaren eta tableta nola erabiltzearen inguruko tailerrak antolatu dituzte. 65 urtetik gorako bizilagunentzat zuzendutako ekintzak izango dira, eta Gurutze Gorriak zuzendutakoak izango dira. Tailerretan izena emateko 644 74 50 18 deitu, eta izen abizenak eta NAN zenbakia eman beharko dira. 8 pertsonako taldeak izango dira gehienez eta debalde izango dira.

Horrez gain, elikagaien bilketa antolatu dute. Ez da gauza berria, iaz 550 kilo elikagai baino gehiago batu baitzituzten. Pandemiak bizilagun askori kalteak eragin dizkiola diote Avesantesetik eta Santa Teresa eta Doneztebe Portuko elkarteak jarri du martxan ekimena. Astelehenetik ostiralera 11:00etatik 12:00etara eta 18:00etatik 20:00etara jasoko dituzte elikagaiak.


Batxilergora arteko ikasleei ikasturtea gainditzea erabaki du Espainiako Gobernuak

Isabel Zelaa Espainiako Hezkuntza ministroak agerraldia egin du gaur, asteazkena, Espainiako Gobernuaren erabaki berria jakinarazteko. Salbuespenak salbuespen, Batxlergora arteko ikasleek gainditu egingo dute 2019/2020 ikasturtea, baina ez denek nota berarekin.

Aizarnazabalgo Basakaitz ikastetxea.

Haur Hezkuntzako, Lehen Hezkuntzako, Bigarren Hezkuntzako eta Batxilergoko ikasle guztiek gaindituko dute 2019/2020 ikasturtea, salbuespen batzuekin. Hala adierazi du gaur, asteazkena, Isabel Zelaa Espainiako Hezkuntza ministroak, autonomia erkidegoetako hezkuntza ordezkariekin bildu ostean. Halere, ikasle guztiek ez dute nota berarekin gaindituko ikasturtea. Hain zuzen ere, ikasleek lehen bi hiruhilekotan ateratako noten arabera jarriko dituzte horiek irakasleek, eta eskolak presentzialak ziren artean egindako lana hartu beharko dute kontuan horretarako. Aldiz, hirugarren hiruhilekoko notak ikasleen onurarako badira soilik hartuko dituzte aintzat irakasleek.

Ebaluazioa amaitzean, ikasleei txosten bana egingo diete irakasleek, eta horietan zehaztuko dute ikasle bakoitzak datorren ikasturtean ikasgairen bat errepikatu beharko duen ala ez, baina ikasturtea gainditu egingo dute guztiek. Ezohiko kasuetan soilik errepikatuko dute ikasleek ikasturtea, eta horretarako ikastetxeek administrazioaren baimena beharko dute. Bestalde, ikasturtea ekainean amaituko dela azaldu du Zelaak, baina zehaztu du autonomia erkidegoetako gobernuek aukera izango dutela udan errefortzurako ekintzak antolatzeko eta bultzatzeko.


Abisu horia ezarri dute gaur euriteengatik eta ekaitzengatik Euskadiko iparraldean

Euri txiki-ertaina egingo du (isurialde atlantikoko zenbait tokitan handia izan daiteke, bereziki arratsalde-gau partean), eta trumoi-ekaitzak izan daitezke.

Euskadik abisu horia ezarri du prezipitazio handiengatik Bizkaian eta Gipuzkoan, astelehen honetako 03:00etatik 21:00etara.

Isurialde atlantikoko zenbait tokitan, ordubetean metro koadroko 15 litro baino gehiago pilatu daitezke. Euri txiki-ertaina egingo du (isurialde atlantikoko zenbait tokitan handia izan daiteke, bereziki arratsalde-gau partean), eta trumoi-ekaitzak izan daitezke.

Euskalmet Euskal Meteorologia Agentziaren arabera, gaur udazken giroa izango dugu. Egun osoan zehar egingo du euria, eta ia txoko guztietara iritsiko da, baina gehiago egingo du ipar partean.

Isurialde atlantikoan euria gogotik eta ugari egin dezake, eta eguneko tarte batzuetan baliteke etenik gabe egitea. Haizeak ipar-mendebaldetik joko du, eta tenperatura maximoak nabarmen jaitsiko dira.

Asteartean, giro freskoarekin eta euriarekin jarraituko dugu. Isurialde atlantikoan eta bereziki mendebaldean botako ditu zaparrada handinak. Horrela, Nafarroa hegoaldeko toki askotan ateri eutsiko dio. Ipar-osagaiko haizea ibiliko da, baina astelehenean baino intentsitate txikiagoarekin. Tenperaturan ez dugu ia aldaketarik espero.

Asteazkenean, eguraldia egonkortuz joango da pixkanaka, eta termometroek apur bat egingo dute gora. Egunaren hasieran, oraindik busti dezake, bereziki mendebaldean, baina arratsaldetik aurrera ostarteak nagusituz joango dira. Ipar-ekialdeko haizea ibiliko da, eta tenperaturak berriro ere 20 ºC-ren muga gaindi dezake.


Virginia Díaz arraunlaria izendatu dute 2021eko Getxoko kirolaririk onena

Virginia Díaz arraunlariak 2021eko Getxoko kirolari onenaren saria jaso zuen atzo, martitzenean, Olatua itsas-bidaien terminalean egindako Getxo Sasoi Sasoian kirol Galan. Bigarren urtez jarraian hartu du, baina aurreko edizioan Jon Ander Garrido futbolariagaz partekatu zuen izendapena.

Udalerriko urteko kirolari onenak saritu zituen atzo, martitzenean, Getxoko Udalak. Horretarako, 15 kategoria desberdin osatu zituzten. Ohi legez, Amaia Agirre alkateak eskerrak eman zizkien kirolariei egindako lanagatik eta elkartasunagatik, konpromisoagatik eta komunitatearen alde egindako lanagatik: "Aurrera egin nahi duen edozein gizarterentzat begiratzeko ispilua zarete. Zuen talentua, lana, hobetzeko grina eta eskuzabaltasuna dira hiri gisa ditugun erronkei aurre egiteko eta aurre egiteko inspiratu behar gaituzten balioak. Getxoko kirola oso bizirik dago, eta ni oso harro nago horretaz”.

Bigarren urtez jarraian, Virginia Díaz arraunlariak jaso zuen aitorpen nagusia, baina ezin izan zen sari-banaketan egon Sierra Nevadan egiten ari den kontzentrazio batean parte hartzen ari baita egunotan. Halere, ekitaldian egoteko aukera izan zuen bideo-dei baten bitartez. Horretan, eskerrak eman zituen bere ibilbidean Getxon beti jaso duen babesagatik, “horrek aukera eman dit eboluzionatzeko, hobetzeko eta ilusioa pizteko, orain talde nazionalarekin egon ahal izan arte”, esan zuen.

Saridunak

Senior sari nagusietan aipagarria da Areetako Raspas del Embarcadero klubeko Virginia Diazek Tokioko Olinpiar Jokoetan egindako lana. Izan ere, lortu zuen seigarren postuaren diploma olinpikoari Munduko Kopako urrezko domina bat eta Europako Txapelketako brontzezko bat gehitu behar zaizkio, besteak beste.

Seniorretan ere, Jose Basterrak paper nabarmena izan zuen Tokion. Belar-hockeyko espainiar Estatuko Ligako txapelduna eta goleatzaile nagusiena izanik Madrilgo Club de Campo bere taldeagaz eta Final Fourreko MVP-rekin, denboraldia itxi zuen halaber diploma olinpiko bat lortuta.

Promesa onenentzako sariak izan ziren, kategoria femeninoan, Getxo Igeriketako Irene Pera igerilariarentzat, Espainiako Txapelketako 200 metro libretan eta Udako Espainiako Txapelketako bizkarreko 100 metrotan lortutako brontzezko bi dominengatik. Eta kategoria maskulinoan, Jolaseta Errege Klubeko Bosco Vilallongarentzat, 19 urte azpiko Europako Txapelketako brontzezko bere dominagatik.

Taldekako goraipamenak

Senior kategoriako sari femeninoa Raspas del Embarcadero klubeko taldearentzat izan zen, arraun-ergometroaren Espainiako Txapelketako bere urrezko bi dominengatik eta brontzezko batengatik. Senior kategoria maskulinoan, Getxo Saski taldeak jaso zuen saria, EBA Ligara igotzeagatik. Junior kategoria femeninoan, Getxo Igeriketa taldeari egin zitzaion aintzatespena, Espainiako Kluben arteko Kopako lehen mailara igotzeagatik. Eta junior kategoria maskulinoan, Abra Itsas Kirol Errege Klubari eta Sporting Errege Klubari, snipe klaseko Europako Txapelketan lehenengo postua lortzeagatik.

Sari bereziak

"Marka Hautsiz" saria Jaime Lafitari eman zitzaion, ELA gaixotasunaren sentsibilizaziorako eta ikerketarako funtsa bilketarako bere lan nekaezinagatik, eta Jorge Pineda arraunlari paralinpiko getxoztarrari, Espainiako taldeagaz Tokion bosgarren postua lortu izanagatik.

“Kiroltasuna” saria Jesus Feijori eta Antonio Urrutiari entregatu zitzaien, Artaromo Klubean erakutsitako dedikazioagatik; “Getxo Berrituz” saria Iruka-ko Asier Elorduyri eman zitzaion; “Getxo Zabala”, Getxo Rugbyren babeslea den Solarpack enpresari; Bibiñe Belaustegogoitiak jaso zuen “Aitzindariak” saria, tenisaren praktikan egindako legatuagatik; eta Getxo Atletiko Klubak “Berdintasuna Indartuz” saria jaso zuen, atletismo femeninoaren sustapenaren alde egindako ekarpenagatik.

Azkenik, aintzatespen bikoitza jaso zuten “Oroimenez” kategorian, duela gutxi zendutako Ceferino Elorza Txefek eta Jesús López Petxak, futbol getxoztarragaz lotutako beren ibilbide luzeagatik.


Urumea ibaiaren ertzean hotel bat eraiki nahi dutela salatu du EH Bilduk

Antondegiko bizilagunek EH Bilduri jakinarazi diote Urumea ibaiaren ertzean lau izar eta 73 logelako hotel bat eraiki nahi dutela. EH Bilduk proiektua salatu eta agerraldia egin dute Donostiako Udaletxean. Markel Ormazabal eta Garbiñe Alkiza zinegotziek eman dituzten xehetasunak.

Ormazabalen hitzetan “jasanezina da Donostian hotel gehiago eraikitzea, ez hiri ereduaren ikuspegitik, ezta klima aldaketaren aurkako borrokaren ikuspegitik ere”. Gainera, Antondegi ondoan egin nahi izateak kasu hau “are larriago” egiten duela nabarmendu du. Ormazabalek alkatea aipatu du: “Eneko Goiak bultzatutako garapen ereduaren enegarren adibidea da hotel hau. Alkate bezala daramatzan sei urtetan, hotel berriak bata bestearen atzetik iragartzen ari dira”. Azken asteetan, abian diren proiektuak tramitatzen jarraitzeaz gain, lizentzia eman zaio Garibaiko hotelari eta Arte Ederretako hotelari, besteak beste. Bestalde, Donostiako Udalak 2020ko martxoan larrialdi klimatikoaren egoera aldarrikatu zuela gogorarazi du: “lurralde berrien okupazioa murriztea eta 2010eko Plan Orokorrean lurzoru urbanizagarri gisa sailkatutako batzuk egiteari uko egitea eskatzen zuten. Neurri hau eremu batean aplikagarria bada, hori Antondegi da”.

Garbiñe Alkizak Antondegi inguruko hainbat bizilagun abandonaturik sentitzen direla adierazi du. Izan ere, eremuan egin nahi diren aldaketa urbanistiko askoren berri eman die udalak: “den-denak surf parkea eta hotela azpiegitura turistikoen beharrak asetzeko pentsatuak, inoiz ez haien bizimodua hobetzeko”. Herritarren “benetako beharrei” erantzun ordez, “interes pribatu jakin batzuk lehenesten” ari direla gaineratu du.

Halaber, EH Bilduk kritikatu du hotel berri honek “Donostiako Larrialdi Klimatikoaren Adierazpenaren aurka talka” egiten duela, azken asteetan hainbat proiekturi “argi berdea” eman zaiela eta Urumea ibaiertzean hotel bat egin nahi izatea zentzugabekeria dela. “Garaiz gaude, Antondegiko hotela eta surf parkea gelditu eta ingurua dagoen bezala uzteko”, adierazi dute.


ETAko zortzi buruzagi ohi ikertuko dituzte, 2003an Zangozan izandako atentatu bat egotzita

Auzitegi Nazionalak onartu egin du Dignidad y Justicia elkarteak Zangozako erasoa berriro ikertzeko aurkeztu zuen kereila. ETAk bi polizia hil zituen udalerri horretan.

Alejandro Abascal Auzitegi Nazionaleko epailea ETAko zortzi buruzagi ohi ikertzen ari da, Zangozan 2003ko maiatzaren 30ean izandako erasoa agindu izana egotzita. Egun hartan, bi poliza hil zituen ETAk. Halaber, beste bi pertsona dauden ikerketapean, lehergailua jarri izana leporatuta.

EFE agentziaren arabera, Dignidad y Justicia elkarteak aurkeztutako kereila tramitatzea onartu du epaileak.

Kereila horren arabera, Garikoitz Arruarte Santa Cruz eta Gorka Loran Lafourcade izan ziren erasoa gauzatu zutenak.

Atentatu hura egiteko agindua emateagatik ikerketapean dauden ETAko buruzagi ohiak, berriz, hauek dira: Ibon Fernandez Iradi, 'Susper'; Gorka Palacios Alday; Garikoitz Aspiazu Rubina, 'Txeroki'; Aitzol Iriondo Yarza; Felix Ignacio Esparza Luri; Mikel Albisu Iriarte, 'Antza'; Ramon Sagarzazu Gaztelumendi; eta Marisol Iparragirre, 'Anboto'.

ETAk 2011n eman zion amaiera bere jarduera armatuari, eta 2018an desegin zen.


Euskal zinemagintzari eskainitako saila antolatu du Toulouseko Cinespaña jaialdiak

‘Noveau cinéma basque’ sailean ez ezik, Film Dokumental Onenaren atalean ere agertuko da euskal zinemak, Oskar Alegriak “Zumiriki” erakutsiko baitu

Cinespaña Okzitaniako Tolosan espainiar zinemagintzari eskaintzen dioten jaialdiak euskal zinemagintzaren atzerabegirako bat antolatuko du, 'Nouveau cinéma basque' izenarekin. Jaialdia ostiralen hasiko da, urriaren 2an, eta hilaren 11ra bitarte iraungo du.

Euskal Herrian euskaraz eta gazteleraz egindako fikzioa, dokumentala, film luzeak eta laburrak jasoko ditu atalak, lau sailetan banatuta: 'Moriarti', izen bereko ekoiztetxearen lan esanguratsuenak bilduko dituena ('80 egunean', 'Loreak', 'Handia' eta 'La trinchera infinita'); 'Fictions' (‘Amama’ Asier Altunarena eta ‘Negociador’ Borja Cobeagarena); 'Documentaires', dokumentalgintzan azken urteotan izandako izenburu esanguratsuak jasoko dituena ('Mudar la Piel' Ana Schultz eta Cristobal Fernandezena, 'Converso' David Arratibelena eta 'Emak Bakia baita' Oskar Alegriarena); eta 'Court-Métrages - Cuerpos, gritos y escenas de vida', emakumeek eginiko film laburrak bilduko dituena ('Euritan' Irati Gorostidi eta Arantza Santestebanena, 'Gure Ormek' Las Chikas de Pasaikena, 'Andrekale' Sra Polaroiskarena, 'Lursaguak' Izibene Oñederrarena eta 'Cuerpos #1 Santa Águeda' Mirari Echavarrirena).

Gainera, Oskar Alegria zinemagile nafarraren 'Zumiriki' dokumentala Film Dokumental Onenaren sariaren lehiarako hautatu dute.


Durangaldeko pilotari gazteek hiru final irabazi dituzte Bizkaia Cup txapelketan

Zornotzako Lagun Onak eta Iurretako Olaburu klubeko kadeteek eta gazteek lortu dituzte txapelak.

Asteburuan Bizkaiko Pilota Federazioak antolatutako Bizkaia Cup finalak jokatu dituzte binaka Bizkaiko hainbat pilotalekutan eta eskualdeko pilotari gazteek hiru txapel irabazi dituzte.

Lehenengo txapela Zornotzako Lagun Onak klubeko Urko Etxebarriak eta David Alonsok irabazi zuten, joan zen barikuan Galdakaon jokatutako finalean. Kadete A mailan irabazi zuten, hau da, kadeteen mailarik nagusienean. Klub bereko Ibai Arroitajauregi eta Gorka Bereziartua menderatu zituzten finalean.

Gainerako txapel biak, Iurretako Kepa Arroitajauregi pilotalekuan heldu ziren, eta etxeko pilotariek irabazi zituzten. Gazteen B mailan Iurretako Olaburu klubeko Unax Romerok eta Koldo Bikandik osatutako bikoteak jantzi zuen txapela Danak Bat klubeko bikoteari 22-13 irabazita. Kadete B mailan klub bereko Peio Gurrutxaga eta Adur Aldea geratu ziren txapeldun, euren finala 22-8 irabazita.

Olaburu klubeko Unax Romero eta Koldo Bikandi:

Olaburu taldeko Adur Aldea eta Peio Gurrutxaga:


Aintzane Pujanaren hilketa salatu dute eskualdeko herritarrek

'Matxismoak hiltzen gaitu! Autodefentsa feminista' edo 'Aski da! Aintzane gogoan' lelopean, dozenaka herritarrek egin dute bat tokian tokiko deialdiekin.

Urtarrilaren 4an agertu zen Aizarnazabalen Aintzane Pujana 32 urteko donostiarraren gorpua, indarkeria zantzuekin. Hilaren 12an bi lagun atxilotu zituzten, eta joan den ostiralaz geroztik espetxeratuta daude horiek, hilketa egotzita.

Hilketa salatzeko, elkarteratzeak egin dituzte eskualdeko zenbait herritan, besteak beste, Matxismoak hiltzen gaitu! Autodefentsa feminista edo Aski da! Aintzane gogoan lelopean. Dozenaka herritarrek egin dute bat tokian tokiko deialdiekin, eta “gogor” gaitzetsi dute hilketa matxista.

Hain zuzen, bi atxilotuak bikotea dira: 24 urte ditu gizonezkoak eta 23 emakumezkoak, eta hilketaz gain Pujana legez kanpo atxikitzea eta sexualki esplotatzea egotzi zaie. Ertzaintzak zabaldutako informazioaren arabera, Aizarnazabalgo landetxe bateko apartamentu batean bizi ziren joan den azaroaz geroztik, eta haiekin bizi zen Pujana ere. Ertzainek uste dute hilketa “urtarrilaren 2ko goizaldeko lehen orduetan” gertatu zela, eta biktimaren gorpua hil berritan eraman zutela handik bi egunera langile batzuek aurkitu zuten tokira.


Utergak eta Agirrezabalak irabazi dute Azpeitiko erremonte profesionaleko txapelketa

Azpeitiko erremonte profesionaleko txapelketaren finala jokatu zuten ortziralean eta Xanti Uterga doneztebarrak eta Agirrezabalak 35-26 irabazi zieten Aimar Jabalera doneztebarrari eta Ioni. Lehen faseko hiru partidak irabaziak zituzten urdinek, baina finalean Uterga bikain aritu zen. Utergak eta Agrrezabalak Nafarroako txapelketa ere irabazi zuten.

Ortziraleko finalean beti aitzinetik ibili ziren gorriak eta sei tantoko aldea hartu zuten agudo (8-2). Uterga aunitz sartu zen jokoan eta urdinek ezin izan zioten pilota kendu. Honela, beti tanto alde politarekin izan ziren beti markagailuan gorriak eta azkenean 35-26 nagusitu ziren.

Hirugarren posturako lehian, Zeberio II.ak eta Aimar Saldias oiztarrak 35-28 irabazi zieten Matxin III.a eta Otanori.


Ertzaintzak gizon bat atxilotu du Getxon sexu-eraso bat egitea leporatuta

Martitzenean, Ertzaintzak gizon bat atxilotu zuen Negurin izandako sexu-eraso baten ustezko egile gisa. Getxoko Udaleko Bozeramaileen Batzordeak adierazpen instituzionala onartu du gaur gertaera gaitzesteko eta hori salatzeko elkarretaratzea deitu dute barikurako, hilak 22, eguerdiko 12:00etan, udaletxeko eskaileretan, eta arrastiko 19:30ean, Telletxeko puntu lilan.

Ertzaintzako iturriek jakitera eman dutenez, poliziek gizon bat atxilotu zuten martitzenean Getxon sexu-eraso bat egotzita. Erasoa Neguri auzoan gertatu zen, eta hori pairatu zuen Bilboko emakumeak salaketa jarri ondoren, gau hartan bertan atxilotu zuten ustezko egilea.

Getxoko Udalak adierazpen instituzional bat onartu du erasoa gaitzesteko, eta bi elkarretaratze deitu ditu barikurako, bata 12:00etan udaletxeko atarian izango da, eta bestea, 19:30ean, Telletxeko puntu lilan.


Alderdiek "irtenbide osoa" eskatu dute arma zurien erabilerarentzat, ez arlo polizialera mugatzea

Begi onez jo dute Gasteizko Udalak arma zurien erabilerari buruz egingo duen ikerketa, baina PPk kontrol gehiago eta poliziaren presentzia handiagoa eskatu du.


BIDEOA: Alberto Gorritibereari elkarrizketa

Malagako zine jaialdian bost sari eskuratu berri ditu Alberto Gorritibereak 'Arriya' filmarekin. Andaluziatik bueltatu berria, han bizitako esperientziaz hitz egin digu.


Errege Magoak Aian

Informazio gehiago, hemen.


Isidro Herguedasen eskutik Bidelagun elkartea bisitatu dugu


Mallorcan emakume bat bortxatzeagatik atxilotutako sei turistak epailearen esku utzi dituzte

Ostegun goizaldean, Polizia Nazionalak 21 eta 23 urte arteko sei gizon alemaniar atxilotu zituen Palman, sexu eraso delitu bat egotzita.

Ostegun honetan Playa de Palmako hotel batean ustez emakume gazte bat bortxatzeagatik atxilotutako sei turistak epailearen esku utzi dituzte larunbat honetan.

Ostegun goizaldean, Polizia Nazionalak 21 eta 23 urte arteko sei gizon alemaniar atxilotu zituen Palman, sexu eraso delitu bat egotzita, Poliziak ohar baten bidez jakinarazi duenez.

Gertakariak goizaldean bertan hasi ziren ikertzen. Poliziak dei bat jaso zuen, ohartarazteko Playa de Palmako hotel batean gazte talde batek sexu erasoa egin ziola zioen neska gazte bat zegoela.

Hoteleko langileen laguntzarekin, sexu erasoan parte hartu zuten sei gazteak aurkitu eta atxilotu egin zituzten. Bestalde, agenteek anbulantzia bat eskatu zuten, eta Palmako erreferentziazko ospitalera eraman zuten. Bertan, sexu erasoen biktimentzako protokoloa aktibatu zen.

Biktima osasun etxe batean artatu zuten lehendabizi, premiaz. Ondoren, Son Llatzer Unibertsitate Ospitalera eraman zuten.

Polizia Nazionalaren Familia eta Emakumearen Unitateak (UFAM) bere gain hartu ditu ikerketak. Agenteek hainbat telefono mugikor atzeman zituzten eta horietako batean gertaeren grabazio bat aurkitu zuten.


Alaphilippek irabazi du Dauphine Kriteriumaren bigarren etapako esprinta; Laportek lider jarraitzen du

Soudal-Quick Step taldeko txirrindulari frantziarra izan da azkarrena La Chaise-Dieuko helmugan; Richard Carapaz (EF Education) eta Natnael Tesfatsion (Trek-Segafredo) sartu dira bigarren eta hirugarren postuetan. Laportek (Jumbo-Visma) laugarren egin du, eta maillot horiari eutsi dio.

Soudal-Quick Step taldeko Julian Alaphilippe txirrindulari frantziarrak irabazi du, astelehenean, 2023ko Dauphine Kriteriumaren bigarren etapa, La Chaise-Dieun, esprintean, Richard Carapaz (EF Education) eta Natnael Tesfatsion (Trek-Segafredo) mendean hartuta (Carapaz bigarren sartu da, eta Tesfatsion hirugarren). Sailkapen nagusian, Christophe Laporte Jumbo-Visma taldeko ziklista frantziarrak lider jarraitzen du; izan ere, laugarren postuan sartu da bigarren etapan, eta, hortaz, maillot horiari eustea erdietsi du. Laportek lehen eta laugarren postuak eskuratu ditu orain arteko bi etapetan, eta Alaphillipek, aldiz, 38. egin zuen aurreneko etapan; beraz, biak berdinduta daude, baina Laporte dabil aurretik.

Denboraldi honetan bigarren aldiz irabazi du Alaphilippek; hain zuzen, Faun-Ardeche Classic lasterketa ere bereganatu zuen otsailean. Pentsatzeko modukoa da frantziarra, 2020ean eta 2021ean munduko txapelduna bera, sasoi onean iritsiko dela Frantziako Tourrera; horretan, sei etapa ditu irabazita, 2018tik 2021era bitartean. Astelehenean izandako esprintean, argi menderatu ditu aurkari guztiak; Richard Carapazek jo du aurrera, azken metroetan, eta eraso hori baliatu du Alaphilippek, tropeleko erdialdean nabarmentzeko. Segituan jarri da buruan, eta nagusitasun handiz gailendu da; helmuga zeharkatzean egin duen keinua, gainerako ziklistei lasaitasuna eskatzen egongo balitz bezala, oso esanguratsua izan da.

Kenny Elissonde (Trek-Segafredo), Jonas Gregaard (Uno-XPro), Andrea Piccolo (EF Education), Pierre Latour (TotalEnergies), Victor Campenaerts (Lotto) eta Nans Peters (AG2R) izan dira eguneko ihesaldian; tropelak, baina, Jumbo kondo gidatuta, kontrolpean izan ditu iheslariak. Elissonde eta Campenaerts heldu dira urrutien; hamar bat kilometro geratzen zirela harrapatu dituzte bi horiek. Ematen zuen esprinta egon zitekeela, bereziki ikusita nola Jonas Vingegaard, tropel buruan, erasoa jotzen ahalegindu diren guztien bila ibili den. Laporteren lehen postua zegoen jokoan, eta Jumbok ez du nahi izan maillot horia galdu.

Hala, esprintak zehaztu du garailearen izena, eta Alaphillipek eskuratu du etapa. Sailkapen nagusian, ez da aldaketa nabarmenik izan; Vingegaardek lehen postutik hamar segundora jarraitzen du, hamalaugarren tokian, eta Mikel Landa (Bahrain-Victorious) 44. postuan dabil, Laporterekiko 32 segundora eta Vingegaardekiko 22ra. Asteartean, hirugarren etapa jokatuko dute; 194 kilometroko ibilbidea du horrek, eta Monistrol-sur-Loiren hasiko da eta Le Coteaun amaitu.

2. ETAPAREN SAILKAPENA

1 - ALAPHILIPPE Julian (Soudal) 03:54:53

2 - CARAPAZ Richard (EF Education) d. b.

3 - TESFATSION Natnael (Trek) d. b.

4 - LAPORTE Christophe (Jumbo) d. b.

5 - VAN GILS Maxim (Lotto) d. b.

6 - STANNARD Robert (Alpecin) d. b.

7 - WRIGHT Fred (Bahrain) d. b.

8 - ONLEY Oscar (DSM) d. b.

9 - BRENNER Marco (DSM) d. b.

10 - CHAMPOUSSIN Clement (Arkea) d. b.

13 - ABERASTURI Jon (Trek) m. t.

SAILKAPEN NAGUSIA

1 - LAPORTE Christophe (Jumbo) 07:38:13

2 - ALAPHILIPPE Julian (Soudal) d. b.

3 - CARAPAZ Richard (EF Education) +00:04

4 - HERREGODTS Rune (Intermarche) +00:06

5 - VAN GILS Maxim (Lotto) +00:10

6 - STANNARD Robert (Alpecin) d. b.

7 - WRIGHT Fred (Bahrain) d. b.

8 - BRENNER Marco (DSM) d. b.

9 - CHAMPOUSSIN Clément (Arkea) d. b.

10 - BOASSON HAGEN Edvald (TotalEnergies) d. b.


Pentekoste jaiak ospatuko dituzte asteburuan Martirieta auzoan

Larunbat arratsaldean hasiko dituzte Pentekoste jaiak Martirietan. Bertso afaria egingo dute egun horretan auzoan. Igandean, berriz, bestelako ekintza ugari izango dira.

Asteburuan ospatuko dituzte Azkoitiko Martirieta auzoan Pentekoste jaiak. Larunbat arratsaldean emango diote jaiei hasiera, eta igande arratsaldean amaitu. Bitartean, hamaika ekintzarekin gozatzeko aukera izango dute auzotarrek eta herritarrek.

Larunbatean, 18:00etan botako dute Pentekoste jaiei hasiera emateko suziria, eta haren segidan, trikipoteoa egingo dute. 20:30ean, berriz, bertso afaria hasiko dute. Entsaladilla errusiarra, urdaiazpikoa, baserriko oilaskoa eta parrillan erretako txuleta letxugarekin eskainiko dituzte afaltzeko, baita postrea, kafea, kopa eta edariak ere. Bertsotan arituko dira Anjel Mari Peñagarikano, Jexux Mari Irazu eta Unai Mendizabal bertsolariak. Gai jartzaile lanak, berriz, Unai Izagirre Attola azkoitiarrak egingo ditu. Bertso afarian parte hartu nahi dutenek erreserba egin beharko dute aurrez, 638 427 168 telefono zenbakira deituta; afariaren prezioa 40 euro da.

Igandean berriro ekingo diote festari auzoan, Hasteko, hamarretakoa egingo dute elkartean eta bentan, 10:00etan. 11:30ean, berriz, auzoko hildakoen aldeko meza egingo dute auzoko elizan. 12:00etan, ostera, arraza libreko artzain txakur txapelketa egingo dute, Artxate elkarteak antolatuta. Honako artzain eta txakur hauek parte hartuko dute lehian: Asier Dakosta eta Zeru, Inaxio Etxeberria eta Miss, Bittor Bengoetxea eta Puppy, Pello Segurola eta Kai, Jon Olibares eta Jolie eta Gaizka Etxaniz Martirietako auzotarra eta Laster.

Arratsaldean jarraituko du festak auzoan. 14:30ean, bazkaria egingo dute auzoko plazan dagoen bentan eta 17:00etan umeentzako askotariko jolasak. Antolatzaileek azaldu dute jolasak amaitu bezain laster merienda eskainiko dietela parte hartzaile guztiei.

Autobusa, joan-etorria egiteko

Udalak Martirieta auzora igotzeko eta handik herrira jaisteko autobus zerbitzua eskainiko du igandean. Goizean, 11:00etan igoko da autobusa hara, eta 14:00etan jaitsi. Aldiz, arratsaldean, 16:30ean igoko da autobusa auzora eta 19:30ean jaitsi. Julio Urkixo etorbideko 7 zenbakiaren pareko autobus geralekuan –Eroski txikiaren alboko geralekuan– hartu beharko dira autobusak.


Elikadura eta natura batzen dituen lehen tailerra bihar da

Jakiek zer eskaintzen duten, hidratazioaren garrantzia eta eguneroko jatorduak garaiko produktuekin nola aberastu landuko dute bihar, zapatua, 11:30ean, Natur Eskolan, hango langileekin eta Amaia Diaz de Monasterioguren eta Amaia Ayerbe nutrizionistekin.

Naturaren erritmoak kontuan izan eta ongizate integral eta elikadura osasuntsua eta jasan- garria ardatz izango dituzten proposamenak eskaintzeko proiektua landu dute Natur Eskolak eta Orekan Jan eta Izaneko Amaia Diaz de Monasterioguren eta Amaia Ayerbe nutrizionistek. Naturari entzunda autoezagutza landu eta zaintza pertsonalerako tresnak eskainiko dituzte, elikaduraren bitartez.

Tailerren bitartez egingo dute eskaintza hau. Hamaika egingo dituzte, urrian hasita, hilean bat. Eta zapatukoa izango da lehendabizikoa.

Natur Eskolan egingo dute, 11:30ean hasita. Komeni da izena aurrez ematea: 651 70 17 41 edo 747 40 50 28 edo info@amaianutrizioa.com.


2020ko Gipuzkoako txapelketak (Asteasu, 2021-02-06) (25'09'')

Herri kirol modalitate ezberdinetako txapelketak jokatu dira Asteasun. Ingude altxatze txapelketa ez da jokatu kirolari kopurua nahikoa izan ez delako. Lokotx biltze eta harri handien txapelketak bai, hauek burutu dira.

Lau partaide izan dira lokotxekin borrokatu direnak. 50 lokotx aurrena bildu dituena Mendaroko Jon Larrañaga izan da (6 min 30 s). Bigarren, Ikaztegietako Mattin Jauregi gertatu da (6 min 58 s). Beste ikaztegietar bat, Uxer Mozo, hirugarren izan da (7 min 20 s). Xabier Melendo oiartzuarra geratu da laugarren (7 min 47 s). Segidan ingude altxatze erakustaldia eman du Unai Goitia aulestiarrak. Harri-jasotzaileen txanda heldu da. Hiru partaide eta lau harri ezberdin: 200 kiloko errektangularra, 175eko errektangularra edo zilindro kopa, 150eko kubikoa eta 125eko bola, 2 minutuko txandetan. Aimar Irigoienek eraman du txapela. Jokin Eizmendi eta Jon Unanue Goenatxo III.a bi eta hirugarren sailkatu dira hurrenez hurren.


Euskal Jaia

11:00. Herria girotzea herriko trikitilari eta txistularien eskutik.

11:30-12:30. VI. Pintxo lehiaketa herrikoia.

13:00. Pintxo dastaketa eta sari banaketa.

Jarraian. V. Mikroipuin lehiaketako sari banaketa.

14:30. Herri bazkaria.

17:00. Talde jolasak. Ondoren Sara Iriarte eta Ane Etxezarreta trikitilarien eskutik erromeria.

Jarraian. Luntxa izango da Urepele biltokian.


Elkarretaratzea eta sinadura bilketa gaur, feministek deituta

Udalak bat egin du horrekin eta indarkeria matxista bistaratzeko egindako ekitaldiei bukaera emango diete. Era berean, Udalak adierazpen instituzionala adostu du eta hainbat konpromiso hartu.

Elkarretaratzea deitu du Aretxabaletako Mugimendu Feministak azaroaren 25erako; 18:00etan izango da, Herriko Plazan, eta Instituzioek ere emakumeok kolpatzen gaituzte leloaren bueltan elkartuko dira.

Aurretik, 17:00etan, migratzaileen erregularizazioaren aldeko sinadura bilketa egingo dute.

Adierazpen instituzionala

Udalak adierazpen instituzionala adostu du, eta hor jaso gaitzesten dituela emakumeen aurkako indarkeria, eraso eta jarrera sexista guztiak. Era berean, konpromisoa hartu du horrelako indarkeriarik gabeko jendarte baterantz lanean jarraitzeko: "Politika publikoen eta administrazioen betebeharra baita emakumeekiko indarkeriaren aurkako mekanismoak eta estrategiak abian jartzea". Gaitz hau pairatzen duten edo pairatu izan duten emakumeei elkartasuna adierazi die eta zera gogorarazi du: "Gutako bakoitzari dagokigu egoera hau aldatzea, eguneroko zereginetatik hasiz".

Hemen osorik.


'Utopia y fantasia'

Hitzaldia, Ander Lopezen eskutik.


Bertsio Gaua Etxeluze gaztetxean

Bertsio Gaua izango da 22:00etatik aurrera.


Uema-ren 'Bertatik bertara' kanpainarekin bat egin du Aramaioko Udalak

Bertatik bertara kanpainako mahai gainekoak banatuko dituzte herriko taberna eta jatetxeetan.

Zerbitzuen sektorean euskara indartzeko Bertatik bertara udako kanpaina jarri du martxan Udalerri Euskaldunen Mankomunitateak (Uema). Aramaioko Udalak, beste behin, bat egin du irail erdialdera arte iraungo duen kanpainarekin: horren mezua daramaten mahai gainekoak banatuko dituzte herriko tabernetan eta jatetxeetan.


Pentsioak kalkulatzeko kotizazio epea 25 urtetik 30era zabaltzea proposatu du Escrivak

Espainiako Gobernuaren proposamena ez dute begi onez ikusi sindikatuek eta patronalek. Gizarte Segurantzak adierazi du egindako proposamena abiapuntu bat besterik ez dela.

Espainiako Inklusio, Gizarte Segurantza eta Migrazio ministroak, Jose Luis Escrivak, pentsioak kalkulatzeko kotizazio epea 25 urtetik 30era progresiboki hedatzea proposatu du gaur, pentsioen erreformarako negoziazio mahaian. Ministerioaren proposamenaren arabera, pentsioak 30 urteko kotizazio epearen arabera kalkulatuko lirateke hemendik aurrera, bi urte okerrenak kanpoan utziz; hau da, 28 urte hartuko lirateke kontuan, eta 25 hartzen ziren lehen.

Horrez gain, Gizarte Segurantzaren Lege berriarekin kotizazioaren gehiengoak KPIaren arabera moldatzea nahi du gobernuak, pentsioen birbalorazizazioa kalkulatzeko erabiltzen den formula berarekin. Bestalde, 2025 eta 2050 artean pentsioak urtero %1,154 igotzea ere proposatu dute, baita gehiengo pentsioaren kantitatea progresiboki handitzea ere.

Gobernuaren proposamenak ez du ez sindikatuen ez patronalen babesik jaso. Izan ere, pentsioa kalkulatzeko kotizazio epea handitzean, ibilbide profesionalaren hasieratik gertuago dauden urteak hartzen dira kontuan, normalean soldatak baxuagoak diren urteak. 2013 eta 2022 artean ere, kotizazio epea 15 urtetik 25 urtera handitu zen, eta, Espainiako Bankuaren txosten baten arabera, batez beste pentsioek %5 egin zuten behera zabaltze hori dela eta. Hala ere, Gizarte Segurantzak adierazi du abiatze puntu bat dela proposatutakoa, eta negoziazioari ateak zabaldu dizkio.


'Uda Giroan' saioa: 2022-07-05

Eguneko albisteen kontaketa, agenda-hitzordu proposamenak, Joxe Landaren eguraldi iragarpena eta Musakolako igerilekuetako sorosleei bisita, besteak beste, gaurko, martitzena, Uda Giroan saioan entzungai.


Haur antzerkia: 'Alpha. Ganso&Cía'

Adina: +5 urte

Iraupena: 120 min. Testurik gabea.

*Sarrerak salgai azaroaren 2tik aurrera: Biteriko leihatilan edo kultura.hernani.eus.


Ipuin eta istorioak, norberaren bizipenetatik bidaiatzeko modua

Urteak dira Dorleta Kortazar eskoriatzarra ipuin kontalari lanetan dabilela. Ipuinak ahozko transmisioa ziurtatzeko, zauriak sendatzeko eta gai konkretu batzuk lehen lerrora ekartzeko baliagarriak direla aitortu du, eta datozen egunetarako hitzartuta dituen hainbat saiori buruz aritu da.


Haur, gazte eta helduen krosa egin dute Larraulen

Larraulgo Gizarte Abentura taldeko gazteek antolatutako azken kirol ekitaldia izan da gaurkoa.

Larraulgo Udalak Kirol Astea antolatu zuen maiatzak 19tik hasita gaur arte, eta Larraulgo Gizarte Abentura taldeko gazteak ere antolakuntzaren parte izan dira. Izan ere, Kirol Asteari amaiera eman diote gaur herriko haur, gazte eta helduentzat antolatu duten krosarekin.

Adina kontuan izan da, parte hartzaileak hiru taldetan banatu dira eta herriaren barrena egin dute lasterketa. Lehen txanda 3 eta 5 urte bitarteko haurrena izan da. Ibilbide motzena izan badute ere, Larraulgo txikienek guztira hiru itzuli egin behar izan dituzte. Bigarren taldea 6 eta 12 urte bitarteko gazteek osatu dute. Haurrek baino ibilbide luzeagoa zuten eta bi itzulitan egin dute. Helduen txanda izan da azkena. Gazteen ibilbide bera, baina itzuli bakarra eman behar izan diote herriari.

"Pentsatzen genuena baino jende gehiago etorri da", guztira 18 herritarrek parte hartu dutela adierazi baitute Larraulgo Gizarte Abenturako kideak. Hortaz, oso balorazio positiboa egin dute: "Goiza oso ondo joan da, ez baitugu kontrola galdu eta korrika egin dutenak ere emaitzarekin oso gustura geratu dira". Hori dela eta, hurrengo urtean ere krosa antolatuko dutela aurreikusten dute.

Bitarte horretan, urtean zehar lanean jarraituko dutela jakinarazi dute. Izan ere, hainbat ekintza antolatuko dituzte, eta datorrena jada badu lekua eta hitzordua zehaztuta. Hain zuzen, ekainaren 13an mendi ibilbidea egingo dute Erniora, eta bertan parte hartzeko deia egin dute.


Luzapenean galdu du Iraurgik LF Challenge ligako lehen partida

Zamora indartsuaren gainetik ibili ziren Lizarralderenak azken laurdenera arte, baina denbora gehigarrian aise gailendu ziren gaztelarrak. 70-78 emaitzarekin amaitu zen neurketa Azkoitiko kiroldegian.

"Arerioek Azkoitiko kantxa zailtzat hartzea nahi" zuela zioen Joseba Lizarralde Rubio Domusa Teknik ISBren entrenatzaileak aste honetan, Espainiako LF Challenge liga hasi bezperatan. Atzo arratsaldean, Rubio beraren esanetan mailaz igotzeko faborito nagusietakoa den Recoletas Zamora hartu zuten Iraurgikoek Azkoitian ligako lehen jardunaldian. Eta majo sufritu zuen Gaztelako taldeak, baina azkenean, garaipenik gabe utzi zituen etxekoak.

Azken txanpan ihes egin zion garaipenak Iraurgiri, partida osoan markagailuan aurretik ibili ondoren. Lehen laurdenean lortu zuen abantaila (21-13) ondo kudeatu zuen Domusa Teknik ISBk azken laurdenera arte. Bigarren laurdena kanpokoentzat izan zen (13-16), baina bost puntu goitik zirela (34-29) harrapatu zuten atsedenaldia Lizarralderen jokalariek. Hirugarren laurdenean abantailatxoari bere horretan eustea lortu zuten (17-17).

Azken laurdenean, ordea, partida berdindu zuen Zamorak, 13-18 partziala eginda. Lortzear zuen garaipenak ihes eginda, eta aurretik egindako lanaren eta ahaleginaren nekearen pisuarekin, luzapenean ezin izan zion eutsi Iraurgik, eta Zamora aise nagusitu zen, 6-14, markagailuan amaierako 70-78 emaitza jartzeko.

Datorren zapatuan Madrilen jokatuko du Domusa Teknik ISBk, Alcobendasen kantxan.


Oraindik ere geratzen dira larunbateko Paperezko Kontzerturako sarrerak

Aitor Gorosabel gonbidatu du Garoak, Su Ta Gar taldearen ibilbidea errepasatu eta azken diskoaz aritzeko.

Larunbat honetan, hitzordu berezia izango da Garoan. Su Ta Gar taldeko Aitor Gorosabel izango da Paperezko Kontzertuko gonbidatua, eta taldearen ibilbideari errepasoa egiteaz gain, Maitasunari pasioaazken disko akustikoaz ere ariko da. Oraindik ere sarrerak eskuragarri daude Garoan, 10 euroan. 12:30etik 14:00etara izango da ekitaldia.


'Ireki Neguetxea orain!' dinamikari hasiera eman diote Zarautzen

Neguetxearen irekieraren aldeko elkarretaratzea deitu dute larunbaterako, Zarauzko udaletxe aurrean "gaia kalera atera" eta "instituzio publikoei presio egiteko bide bat ireki asmoz". Egoerak "berehalako erantzun bat" eskatzen duela iritzita, dinamikari jarraipena emateko batzarra ere izango da igandean. Hona hemen hainbat herritarrek argitaratutako komunikatua osorik.

Larunbatean egingo dute Neguetxearen irekieraren aldeko elkarretaratzea.

Aurtengo neguan ez dute ireki Zarautzen etxerik gabeko pertsonei gauez aterpea ematen zien etxea, Neguetxea. "Egoerak larrituta", dozenaka herritar elkartu ziren pasa den igandean. Ireki Neguetxea orain! dinamika abiatu dute, eta larunbatean, otsailak 9, elkarretaratzea egingo dute Zarauzko udaletxe aurrean, Neguetxearen irekieraren alde. Bestalde, dinamikari jarraipena emateko, batzarra antolatu dute iganderako, otsailak 10, 17:00etan Putzuzulon.

Hona hemen komunikatua osorik:

"Urtarrilaren erdialdera jakin genuen, prentsa bidez, Zarauzko Gizarte Zerbitzuen saileko arduradunaren ahotik: "Zarautzen ez dugu leku aproposik topatu Neguetxea kokatzeko". 2011tik urtero ematen zen oinarrizko zerbitzu hori, Monte Albertiako Etxe Txikian, azarotik martxora —Diputazioak uzten zion udalari, etxegabeei aterpea emateko—. Nola jakinarazi liteke halako erabaki larri bat, behin negu betean sartuta, eta hain argudio kaskarrekin?

Egoerak larrituta, dozenaka herritar elkartu ginen igandean Danda gazte asanbladaren deiari erantzunez. Eskura genuen informazioa bildu, eta gaiaren urgentziak kezkatuta, honako puntuak herritarroi helaraztea erabaki dugu:

Neguetxea Etxe Txikitik kentzeko argudio nagusia da Monte Albertia ikastetxeak toki gehiago behar duela bere jarduerak betetzeko. Baina benetan, bertako ikasleek bazkaltzeko soilik erabiltzen dute Etxe Txikia. Hori gutxi balitz, eskolak badu berezko jantokia, eta gainera, Neguetxeak gauez ematen du zerbitzua; ez du oztopatzen bazkalorduan eraikina erabili ahal izatea.

Etxe Txikia Neguetxe izateko prestatuta dago. Hamabost bat ohe ditu, komunak, dutxak, sukaldea eta jantokia. Zerbitzua emango lukeen elkarte eta boluntariorik ere ez da falta. Oraintxe bertan, beraz, ateko giltzarrapoa da zerbitzu hori ematea eragozten duen bakarra. Jendea kalean dago, eta oheak hutsik.

Zarautzen bertan, erakin publiko gehiago ere badaude hutsik –eta ehunka etxebizitza, bide batez-. Ebroetxean erromesak hartzeko lekua, nola dago? Anbulategi zaharra, nola dago? Santa Klarako komentua?

Ez digu balio pilota erakunde batek besteari botatzea –horixe egin du udal gobernuak, behin gaia publiko egin ondoren onartutako mozioan-. Erakunde guztien ardura da salbuespen egoera honi irtenbide bat ematea. Mankomunitatean ere aztertu omen dute gaia, eta eskualde osoan ez omen dute “leku aproposik” topatu. Hortik aurrera, baina, gaia geldirik omen dago mankomunitatean. Esandakoengatik badirudi Zarauzko Udala ez dela mankomunitate horren kide.

Ezkutatu egiten zaigu sarri errealitate hau. Eusko Jaurlaritzaren arabera, 2016an 3.000 etxegabe baino gehiago zeuden EAEn, aterpe bat behar dutenak. 2018an, Bizkaian, bikoiztu egin da etxegabe kopurua. Nola liteke horrenbeste baliabide kudeatzen dituzten erakunde publikoek egoera hau aintzat ez hartzea? Nola liteke, egoera honetan, Gipuzkoan Neguetxe bat gutxiago izatea? Plazak murriztu zituztela salatu zuten Donostian ere. Ez dugu kasualitateetan sinesten.

Argi eta garbi: gure iritziz, utzikeria eta borondate falta da egoera hau ekarri duena. Denboraz aurreikusi eta kudeatu zitekeen auzia da, baina ez zeukaten planifikaziorik. Edo larriagoa dena: hauxe da plangintza. Zein da lehenesten dugun herri eredua? Zaila zaigu imajinatzea, adibidez, turismo bulegoarekin halakorik gerta daitekeenik Zarautz txukun eta garbi honetan. Kale gorrian dagoenari aterpea ukatzea erabaki politikoa da.

Egoerak larriturik, gaia kalera atera eta instituzio publikoei presio egiteko bide bat ireki asmoz, herritar guztiei dei egin dizuegu elkarretaratze honetara (larunbatean, 12:30ean, udaletxe plazan), honek berehalako erantzuna eskatzen baitu.

Erantzun horrek kolektiboa izan behar duenez, orain arteko dinamikari jarraipena emateko, bihar, igandea, egingo dugu bilera, 17:00etan, Putzulon. Herritar guztiak gonbidatzen zaituztegu parte hartzera.

Horrez gain, jakinarazi nahi dizuegu bolondresen zerrendak osatzen ari garela martxan jar daitezkeen ekintza ezberdinetan parte hartzeko. Laguntzeko prestutasuna duen edonori eskatzen diogu mahaira hurbil dadila izena eman dezan.

Kontakturako eposta: negukoetxea@gmail.com".


San Joanen aurreko ekintzak

Maila haundieneko xake topaketak, Hernanin

Ohi bezala, gaztetxoen zein helduen Xake Topaketak jokatu zituzten aurreko asteburuan, Hernanin. Eta sekulako maila izan zen horietan. Helduenean, 21 lagunek hartu zuten parte, eta Eli Ruiz nagusitu zen, Donostian bizi den kataluniarra, 2006an eta 2014an Espainiako txapeldun izandakoa. Iñigo Argandoña donostiarra izan zen bigarren, egungo Euskal herriko txapelduna. Haurretan, berriz, zortzi lagunek hartu zuten parte, eta Asier Ezkaik irabazi zuen, Ekai Legorbururen aurretik.

Aitzol Zerain lider, Hernaniko Bola Txapelketan

Aitzol Zerain, Ereñotzuko bolatokian, txapelketako aurreneko tiraldian.

Aurreko larunbatean jokatu zen, Ereñotzuko San Antonio jaien barruan, Hernaniko Bola Txapelketaren aurreneko tiraldia. Joxan Ormazabal izan zen onena, 34 brilarekin; eta Aitzol Zerain ereñotzuarra bigarren, 33rekin. Bera da lider Hernaniko Txapelketan, Aritz Zerainen (29), Patxi Loreaken (27) eta Ibon Minerren (27) aurretik. Gaur jokatuko da bigarren tiraldia, 17:00etan Goiz Eguzkin; eta igandean hirugarrena eta azkena, 17:00etan Benta Berriko bolatokian.

Debutean garaipena, Josu Maciciorrek

Josu Macicior (urdinez), atzean pankarta duela: 'Beldurrik gabe, egurra Josu'.

Boxeo belada ikusgarria prestatu zuten aurreko ostiralerako, bederatzi borrokarekin. Eta horietako batean, debuta egin zuen Josu Macicior hernaniarrak, Oier Esnaolaren kontra. Garaipena lortu zuen Maciciorrek, gainera, gertukoen eta bertaratutako herritarren babesarekin.


Ludotekako txanden zozketa egin dute

Astean bi egunez joan ahal izango da haur bakoitza Ludotekara. Zozketa egin dute dagoeneko, eta zerrenda ikusgai dago.

Urriaren 10ean, astelehenarekin, hasiko da ikasturtea Ludotekan. Izen-emateak jaso ondotik egin dute egunen zozketa hezitzaileek, eta jakinarazi dute haur bakoitzak astean bi egunez joan ahal izango duela Ludotekara, zerrendan zehaztutako egunetan. Dena den, zabalik da oraindik ere izena emateko aukera, leku gutxi batzuk geratzen direla eta.

Bestalde, Ludoteka gertutik ezagutzeko aukera ere izango dute guraso eta tutoreek. Gaur izango da ate irekien azken eguna.


Ehun lagun inguru ari dira parte hartzen Azkoitiko IX. Kriket Txapelketan

Oteiza pilotalekuetan ari dira jokatzen Azkoitiko IX. Kriket Txapelketa. Guztira hamabi talde daude lehian, Euskal Herrikoak zein kanpotik etorritakoak. 09:00etan hasi dira partidak, eta eguna amaitu arte arituko dira jokalariak.

09:00etan hasi dira jokatzen gaur, igandea, Azkoitiko IX. Kriket Txapelketa. Egun osoan zehar jokatuko dira partidak Oteiza frontoietan, goizetik hasita eguna amaitu arte; 20:30ak aldera jokatuko da finala. Guztira, hamabi talde bildu dira Oteiza frontoietan, ia ehun jokalari inguru. Pakistandarren komunitateak parte hartuko du lehian, belar hockeyarekin batera Pakistanen gehien praktikatzen den kirola baita kriketa.

Arabako hiru talde, Azkoitiko zein Azpeitiko bina talde eta Donostiatik, Eibartik nahiz Zumarragatik etorritako talde bana dira herrian. Logroñotik eta Burgostik (Espainia) ere etorri da talde bana txapelketan parte hartzera.

Txapelketako lehen hiru taldeek garaikurrak jasoko dituzte. Gainera, banakako sariak ere banatuko dira: jotzaile, jaurtitzaile eta epaile onena ere izendatuko dituzte txapelketa amaitzean.

2019an jokatu zuten azkenekoz Azkoitiko VIII. Kriket Txapelketa, eta orduan Gasteizek jaso zuen lehen saria; Azkoitiko taldea izan zen bigarrena, eta Eibarkoa hirugarrena. Orduan, zortzi taldek hartu zuten parte.


Borussia Dortmundek uko egin dio Isak berrerosteko zuen aukerari

Alemaniarrek jokalari suediarra 30 milioi eurogatik erosteko aukera zuten, eteteko klausulako 70 milioiak ordaindu beharrean.

Realak akordio ekonomikoa egin du Borussia Dortmund taldearekin alemaniarrek Isak berrerosteko zuten aukerari uko egiteko, Diario Vasco egunkariak aurreratutakoaren arabera.

Asteazkenean, Jokin Aperribay Realeko presidentea baikor agertu zen 21 urteko jokalariaren etorkizunaz galdetu ziotenean.

Bi kluben arteko akordioari esker, aurrelari suediarra fitxatu nahi duenak 70 milioi euro jarri beharko ditu mahai gainean, hori baita bere kontratuaren etete klausulan agertzen den kantitatea.

Isak Eurokopako protagonista nagusietako bat izaten ari da. Suediarra oso maila onean jokatzen ari da eta Europako zenbait talde handiren agendan dago.


[ARGAZKIAK] Goizuetako pilota goxoa txapelketaren bi partida jokatu dira goizean

Goizeko hamaiketatik aurrera bi pilota partida jokatu dira. Hirugarren eta laugarren posturako Ekaitz Narbartek eta Martin Etxeberriak 22 eta 7 irabazi diete Anartz Oiartzabal eta Oinatz Insaustiri, eta, finalean, Beñat Apezetxeak eta Adur Alsuak 22 eta 14 irabazi diete Manex Apezetxea eta Aitor Apezetxeari. Argazkiak eta informazioa: Felix Loiarte.


Zaldibarko luiziaren osteko egunak, BERRIAren dokumental batean

Berria telebistak Zaldibarko hondamendiaren arrakaletan barrena lana estreinatuko du bihar 21:00etan.


Hamar positibo zenbatuta, eremu laranjan sartu da Azpeitia

Atzo hamar positibo baieztatu zituzten herrian. Horiekin, 30 lirateke aste guztian zenbatu dituztenak, joan den astekoaren kopuru ia bikoitza. Ondorioz, hamalau eguneko 100.000 biztanleko intzidentzia tasa igo egin da –315,37koa da zifra hori une honetan–, eta eremu laranjan sartu da Azpeitia.

Eusko Jaurlaritzaren Osasun Sailak kaleratutako datuen arabera, hamar positibo zenbatu zituzten atzo Azpeitian. Azken egunotan atzemandako kopururik handiena da hori, eta horrenbestez, gora egin du hamalau eguneko 100.000 biztanleko intzidentzia tasak ere: une honetan, 315,37koa da zifra hori –275,95ekoa zen tasa hori atzo–, eta eremu laranjan sartu da Azpeitia. Azken astean, 30 positibo atzeman dituzte guztira; ia bikoiztu egin da kasu kopurua joan zen astetik, hemezortzi positibo zenbatu baitzituzten orduan. Intzidentzia tasa ere joan zen astean baino apur bat altuagoa da: 348,23koa zen duela astebete, hain zuzen ere.

Herenegungo datuekin alderatuz gero, Urola Kostan atzemandako positibo kopurua bikoiztu egin da; izan ere, herenegun hamahiru positibo zenbatu zituen Osakidetzak eskualdean egindako PCR eta antigeno probetan, eta atzo egindakoetan, berriz, 31 atzeman zituen. Azpeitian detektatu dituzte horien herenak. Gainerakoak, honako herri hauetan: Azkoitian eta Zarautzen seina, Errezilen eta Zestoan hiruna, Zumaian bi eta Getarian bat.

Gipuzkoa osoan bi herri baino ez daude eremu gorrian, eta horietako bat da Azkoitia –Tolosa da bestea–. Eremu gorritik ezin irtenda jarraitzen dute herri horretan: 559,13 da hango tasa –400dik jaitsi behar da eremu gorritik ateratzeko–. 5.000 biztanletik gorako gainerako eskualdeko herriak eremu horian dira, eta 5.000tik beherakoen artean Errezil da tasa altuena duena: 1.288,24 da hango tasa.

Hego Euskal Herrian ere, gora

Hego Euskal Herrian ere gora egin du positiboen kopuruak; 9.435 PCR eta antigeno proba egin zituzten atzo, eta horietan 468k eman zuten positibo –412k herenegun–. Horietako gehienak Bizkaian atzeman zituzten 233; Gipuzkoan, 133; Nafarroan, 72; Araban, 27; eta lurralde horietatik kanpo bizi diren hiru lagunek ere eman zuten positibo. Gaur-gaurkoz, Arabako, Bizkaiko eta Gipuzkoako positibotasun tasa %5,1 da, eta %4,2 Nafarroakoa.

Ospitaleetako egoera hobera ari da egiten, pixkanaka bada ere. Atzo 44 lagun ospitaleratu zituzten Osakidetzaren erietxeetan. Orotara, 226 lagun –herenegun baino hamazazpi gutxiago– zeuden ospitaleratuta Arabako, Bizkaiko eta Gipuzkoako erietxeetan, eta horietatik 130 zeuden ZIUetan –herenegun baino bat gutxiago–.


Haur eskolan plaza eskatzeko epea zabalik dago

Martxoaren 17ra arte hala egonen da. Eskaintza 2021, 2022 eta 2023. urteetan jaiotako haurrendako da.

Altsasuko Udalak jakinarazi du Txirinbulo udal haur eskolan plazaren bat eskatu nahi duten familiek www.altsasu.eus webgunearen bidez egin beharko dutela. Ezinezkoa bazaie, aurrez aurreko txanda eskatzeko aukera egongo da txirinbulohaureskola@altsasu.net posta elektronikoko helbidean edo 948 564 422 telefono zenbakian. Izena emateko hainbat agiri aurkeztu behar dira eta horiek aipatu e-postaren bidez bidali behar dira, edo eskolako postontzian utzi (gaia zehaztu). Ordainketa familiaren errenta aitorpenaren araberakoa izanen da, horren arabera udalak hainbat tarifa zehaztuta baititu. Udalak gaztigatu duenez, familiek hiru ordutegi dituzte aukeran haurrak Txirinbulon uzteko: 4, 6 eta 7 ordukoak. Udalak gogorarazi du haur eskolak jantoki zerbitzua duela.

Matrikulaziorako epeak

Aurrematrikulazioa: martxoaren 6tik 17ra.

Onartuen behin-behineko zerrenda eta baremazioak: maiatzaren 9an.

Erreklamazioak: maiatzaren 9tik 12ra.

Behin-betiko zerrenda: maiatzaren 18an.

Matrikulazioen formalizazioa: maiatzaren 18tik 25ra.

Aurkeztu beharreko dokumentazioa

Guraso(ar)en nortasun agiriaren fotokopia.

Familia liburuaren kopia (idatzita dauden orrialde guztiak) edo familia osaketa ziurtatzen duen dokumentua.

Lan bizitzaren kopia eta ikasten egonez gero, ikasketa ziurtagiria.

2021eko errenta aitorpena (orri guztiak).

Errolda agiria (ama edo aita eta haurrarena).

*Baldintza bereziak: behar berezien agiria.


Mallabiko ur jolas parkea irekiko dute zapatuan eta domekan

Ur jolasen parkeak aisialdi gune berri bat du.

Mallabiko Udalak ur jolasen parkea irekiko du asteburu honetan. Maiatzaren 21eko zapatuan 13:00etatik 20:00etara egongo da zabalik; maiatzaren 22ko domekan, berriz, 16:00etatik 20:00etara. Ur jokoekin batera, aisialdi gune bat ere prestatu dute, udalak ohar batean informatu duenez.

Herritarrei uraren erabilera "arduratsua" egiteko eskatzen diete oharrean.

Aisialdi gune berria.


Azpeitiko sokamuturraren ikus-entzunezko praktikoa

Bideo praktiko gisa, Azpeitiko sokamuturraren berezitasunak eta xehetasun batzuk jasotzen ditu 5 minutuko lan honek. Argitaratzailea: Zezen Beltz elkartea. Laguntzailea: Azpeitiko Udala. Bideoaren irudiak eta editatze lana: Julen Imaz (Urolako Komunikazio Taldea). Ahotsa: Leire Arrojeria.

Horrez gain, Zezen Beltzek beste bi ikus-entzunezko ditu:

Soka ez da eten dokumentala (2011).

Irteera pelikula (2018).


Positibo tasa %4,2ra jaitsi da Hegoaldean, 316 kasu atzemanda

20 eta 35 urte artekoei txertatzeko deia egin die Gotzone Sagardui Eusko Jaurlaritzako Osasun sailburuak, %80k baino gutxiagok hartu dutelako txertoaren lehen dosia.

Nafarroako Gobernuak eta Eusko Jaurlaritzak emandako informazioaren arabera, Hegoaldeko osasun sistemek 7.475 diagnostiko proba egin zituzten atzo COVID-19a atzemateko, eta 316 kutsatu zenbatu dituzten horietan. Ondorioz, positiboak %4,2 izan dira. Datuek agerian uzten dute pandemiaren bilakaerak beheranzko joera hartua duela Hego Euskal Herrian. Kutsatuen kurbak maldan behera segitzen du. Lurraldez lurralde, Bizkaian atzeman dituzte kasu positibo gehien, berriz ere: 125 detektatu dituzte. Gipuzkoan 83 kasu izan dira; Nafarroan, 70, eta Araban, 29. Ospitaleei dagokienez, Hegoaldeko osasun sistemek beste 40 pertsona erietxeratu dituzte COVID-19ak jota, eta ZIUetan 84 lagun dira birusarekin eri.

Egoera epidemiologikoaren bilakaerarekin «zuhur» baina «baikor» mintzatu da gaur Gotzone Sagardui Eusko Jaurlaritzako Osasun sailburua, gobernu kontseiluaren osteko agerraldian. Azaldu du transmisioari buruzko datuak bide onean doazela, eta egoera asistentziala, motel bada ere, hobetuz doala. Datozen asteak «erabakigarriak» izango dira pandemiaren bilakaerarako, eta neurriak malgutu ala ez erabakitzeko, Sagarduiren esanetan.

Gaineratu du txertaketari buruzko datuak itxaropentsuak direla, eta bereziki azpimarratu du 12 eta 19 urte arteko gazteek txertatzeko deiari emandako erantzun «positiboa». Azaldu du erritmo onean doala txertaketa prozesua, 20- 35 adin tartekoetan salbu. Txertoaren lehen dosia %80k baino gutxiagok hartu dute adin tarte horretan, eta «atzeratuta» geratu dira gainerako adin tarteekin alderatuta. Horregatik, Osakidetzak SMS mezu bat bidali die berriro txertoa hartua ez duten 20 eta 35 urte artekoei, txanda har dezaten.


Uzcanga arkitektura etxeak egingo du Arroabeko eskolako proiektua

Jolasak eta gaztaina jana egin zituzten Zestoako auzoan ostiralean, eta bertan eman zuten eskolaren egoeraren berri. Epeak betez gero, bi urtean irekiko dute eskola berria.

Arroabeko ikasleak bertsoak kantatzen (Kepa Iribar) Urtebete igaro da Arroan Eskola Berria Orain! egitasmoa abian jarri zutenetik, eta joan den ostiralean ospatu zuten urteurrena, jolasekin eta gaztaina erre janarekin. Urteurrenarekin batera, albiste berriak iritsi zaizkie guraso elkarteko kideei. Izan ere, dagoeneko eman dute eskola berria egiteko proiektua: Donostiako Uzcanga arkitektura etxeak egingo ditu diseinu lanak. Guraso elkarteko kideen arabera, «urrats garrantzitsua» da hori. Eskola berriaren proiektua eman ondoren, hurrengo urratsa izango da lanak nork egin erabakitzea. Halere, prozesu bat eskatzen du horrek, Jesus Albizu Arroabeko eskolako zuzendariak azaldu duenez. Martxorako amaituko du arkitektura etxeak proiektua, eta Arroabeko eskolako kideei erakutsiko die. Ondoren, legelariengana iritsiko da proposamena, eta helegiterik ez badago, Hezkuntza sailetik Ogasun sailera pasatuko da. Espero dute ekainerako egingo duela ibilbide hori. Behin proiektua Ogasun sailera iritsita, eraikuntzako obrak emango dituzte. Dena dela, Albizuk nabarmendu du datak ez direla inoiz «zehatzak» izaten, eta «estimazioen inguruan» hizketan ari direla, gaur gaurkoz. Ezarritako egutegia jarraituz gero, bi urteren bueltan bukatuko lukete eskola berria. «Egutegia betetzeak esan nahi du ez dela egongo arazo eta atzerapenik bidean; esate baterako, beste enpresek ez dutela helegiterik jarriko esleipenen inguruan eta abar», esan du Albizuk. «Administrazioko kontuek denbora behar izaten dute, eta pazientziarekin eutsi diogu guk proiektuari», azaldu du eskolako zuzendariak. Hala ere, esan du «lan handia» egin dutela gurasoek, eta horrek «abiadura» eman diola prozesuari. «Indar eta gogo handia dute gurasoek proiektuak aurrera egin dezan, eta horrek eragina izan du. Prentsa ere beraiek mobilizatu dute», azaldu du Albizuk.

Arrisku egoeran Gaur egun, 65 ikasle ditu Arroabeko eskolak, eta hiru eraikinetan daude banatuta. Eskolak ematen dituzten gelak eta jangela ere aparte daude, eta «hara eta hona» ibili behar dute haurrek egunero; bai jolasteko, baita eraikin batetik bestera mugitzeko ere. Hori dela-eta, «arrisku egoeran» dagoen ikastetxetzat du Eusko Jaurlaritzak Arroabeko eskola. «Errepidez inguratuta gaude. Jaurlaritzako teknikaria hemen izan zen, eta ikusi zuen ezinezkoa zela gune hori ixtea. Beraz, Jaularitzak berak zehaztu zuen arrisku gune gisa gure eskola», azaldu du Albizuk.

Martxan da trena Ostiraleko jaian azaldu zuen Arroabeko eskolako guraso elkarteak testuinguru berria. Guraso eta haur ugari bildu ziren, jaia eta aldarrikapena bat eginda. Honakoa adierazi zuten: «Trena atera da geltokitik, eta helmuga eskola berria martxan jartzen dugunean lortuko dugu». Jesus Albizuk esan bezala, guraso elkarteko kideek ere jakinarazi dute eskaerak egiten dituzten heinean, proiektuak erritmo biziagoa hartzen dutela. Hori dela-eta, auzokoei gogorarazi diete «guztien esku» dagoela egitasmoa bultzatzea.

Erakundeekin lanean Arroabeko eskolako ordezkariek lehen bilera egin dute Zestoako Udaleko talde berriarekin. Hiru hilean behin biltzeko konpromisoa hartu dute bi aldeek. Horrez gain, guraso elkarteko kideek adierazi dute bilera bat eskatuko diotela Eusko Jaurlaritzari, proiektuaren erritmoa «egokia» dela ikusteko eta haiekin informazioa trukatzeko.

Eskola txikien festa Arroabean, 2017. urtean Eskola berria egiteko lanak aurrera doazen bitartean, beste hitzordu garrantzitsu bat prestatzeko lan egin beharko dute Arroabean. Izan ere, bertan izango da eskola txikien jaia 2017an. Guraso elkarteko kideek gogorarazi dute jai hori antolatzeko ere auzotar eta herritarren laguntza beharko dutela aurrerantzean.


Kontzertua

Uztailaren 29an izan behar zen kontzertua, azkenean urriaren 1era atzeratu da.

Dupla taldearen 'Folklore'. Gari Uriarte eta Beñat Oribe.

"Aguraingo bi mutil dira. Dupla nekazaritz ingurune baten musika urbanoa egiten duen taldea da. Hitz esplizituak erabilita, ukitu elektronikoa zein hip-hop-a nahasten dituen pop musika da beraien marka. Durangoko Azokan bere lehenengo lan kontzeptuala aurkeztu zuten, 'Folklore' izenpean. Zuzenekoetan, ahotsa eta bateria elektronikaren indarrarekin nahasten dira eta antzerkiaren antzeko ikuskizun bisuala sortzen dute".

Erreboteko plazan.


Buruz Buruko Txapelketak ligaxka izango du final-laurdenetan eta finala ezingo da atzeratu

Txapelketa apirilaren 15ean hasi eta maiatzaren 29an bukatuko da. Laso-Peña II.a, Urrutikoetxea-Dario, Ezkurdia-Agirre eta Jaka-Irribarria dira final-zortzirenetako partidak.

2022ko Buruz Buruko Txapelketa apirilaren 15ean hasi eta maiatzaren 29an bukatuko da. Finala Nafarroa Arenan jokatuko da. Astelehen honetan, apirilaren 11n, egin da aurkezpena, Chillida Lekun.

Berritasun nagusietako bat da finala ezingo dela astebetez atzeratu; ondorioz, maiatzaren 29an jokatuko da, bai ala bai. Bestalde, final-laurdenak ligaxka formatuan jokatuko dira, lau pilotariz osatutako bi multzotan banatuta.

Zozketa bidez osatu dira final-zortzirenetako kanporaketak, eta hauek dira partidak: Urrutikoetxea-Dario (apirilaren 15ean, Bastidan), Peña II.a-Laso (apirilaren 16an, Lekeition), Ezkurdia-Agirre (apirilaren 17an, Zarautzen) eta Jaka-Irribarria (apirilaren 18an, Eibarren).

Ezkurdia-Agirre eta Urrutikoetxea-Dario kanporaketetako irabazleak A multzora sailkatuko dira; multzoa Altuna III.ak eta Zabaletak osatuko dute. B multzoan itxarongo diete Rezustak eta Artolak Irribarria-Jaka eta Peña II.a-Laso kanporaketetako garaileei.

Final-laurdenetako ligaxkako bi multzoetako neurketak apirilaren 24ko eta maiatzaren 1eko eta 8ko asteburuetan jokatuko dira. Maiatzaren 14an eta 15ean izango dira finalerdiak, eta finala bi aste geroago jokatuko da.


Esti Besa

Villabuenan jaio eta Villabuenara itzuli zen Esti Besa, 1991n, gurasoen upategira, Candido Besara, Gipuzkoan urteak egin ondoren. Familia upategien ereduaren defendatzailea da, euskararen aldeko ekintzaile konprometitua. Ezker abertzaleko militantea eta kultur eragilea ere bada Arabako Errioxan, eskualdea euskalduntzeko lanean tinko. Emakumeak ardogintzan rol protagonistak izaten hasi direla azaltzen du, eta gero eta gehiago daudela mahastietan lanean, «ez bakarrik administrazioan». Despopulazioa geratzeko neurrien bilatzaile ere bada.


Iazko irabazleak bigarrenez txapeldun, Urrategi auzoko jaietako mus txapelketan

Urrategi auzoko jaiei ekiteko, mus txapelketa jokatu zuten atzo gauean auzoko elkartean, eta iazko irabazleek bigarrenez jarraian jantzi zuen txapela. Guztira, 34 bikotek parte hartu zuten txapelketan.

Atzo, ostirala, hasi zituzten jaiak Urrategi auzoan. XVI. Mus Txapelketa jokatu zuten auzoko elkartean, eta guztira, 34 bikotek parte hartu zuten. Iazko irabazleek, Pedrok eta Juanek, jantzi zuten atzo ere txapela, finalean Patxiri eta Pellori irabazi eta gero. Hirugarren sailkatu ziren Mikel eta Julen, eta laugarren, Dioni eta Txelin.

Irabazleek, txapelaz gain, 300 euro eskuratu zituzten; bigarren sailkatuek 150 jaso zituzten; hirugarrenek Isidro erretegian bi lagunentzako afaria lortu zuten, eta azkenik, laugarren sailkatuek bi oilasko irabazi zituzten. 22:00etan hasi zuten txapelketa, eta 02:30 inguruan amaitu. Antolatzaileen arabera, "adin eta orotariko jende multzo jatorra" bertaratu zen atzo auzora, musean jokatzera eta txapelketaz gozatzera.

Gaur, zapatua, jarraituko du festak Urrategi auzoan; izan ere, auzotarrek auzo bazkaria egingo dute elkartean. Bihar, igandea, izango da festa egun nagusia auzoan. Goiz-goizetik iluntzera arteko egitaraua prestatu dute antolatzaileek, besteak beste, mezak, bertso saioa, erromeria, herri kirolak eta haurrentzako jolasak. Hona hemen biharko egitaraua, osorik:

09:00etan, meza.

11:00etan, meza nagusia.

12:30ean, Joanes eta Xabat Illarregi bertsolariak.

Ondoren, Zabale, Aintzane eta Lutxurdio trikitilariak.

16:00etan, ume jolasak.

17:00etan, Julen magoaren ikuskizuna.

18:00etan, herri kirolak. Goenatxo III.ak eta Mikel Larrañagak, Udane Ostolazaren eta Julen Alberdi Txikia IV.aren aurkako proba konbinatua jokatuko dute.

Ondoren, Zabale, Aintzane eta Lutxurdio trikitilarien erromeria.

(Argazkiak: Jose Luis Garate)


COVID ziurtagiria: zalantzak eta kezkak

Asteazkenean ezarri zuen Eusko Jaurlaritzak COVID ziurtagiria Gipuzkoa, Bizkarian eta Araban, eta 100.000 biztanleko intzidentzia tasa 300 kasutik gorakoa den herrietan agiria erakutsi beharko da leku itxi gehienetara sartzeko, besteak beste, ostalaritza gune, kiroldegi, kulturgune, zahar etxe, osasun zentro eta ospitaleetan. Gune horietako ordezkariekin hitz egin du Erlo Telebistak.

COVID ziurtagiria hedatzearekin batera iritsi dira kezka eta zalantza berriak. Eusko Jaurlaritzak aginduta, asteazkenetik dago indarrean ziurtagiriaren erabilera ostalaritza gune, kiroldegi, kulturgune, zahar etxe, osasun zentro eta ospitaleetan. Zenbait lekutan lehen egunetik eskatu dute ziurtagiria, baina beste askotan ez, ezjakintasuna eta baliabide falta tarteko. Zerbitzuen arloan ez ezik, bestelako kezkak eta beharrak ere eragin ditu COVID ziurtagiriak. Esaterako, kultur arloan eta adinekoen artean.

Azpeitiko Kulturaz kooperatibako kideek, egoera konplexua dela azaldu dute. Ildo beretik mintzatu dira eskualdeko ostalari asko. Intz tabernako Omar Aizpuruk dio "zentzu gutxi eta zailtasun asko" ikusten dizkiola ezarritako neurriari.

Jatetxeetan eta tabernetan ez ezik, ziurtagiriaren ezarpenak eragin zuzena izan du gimnasio eta kiroldegietan. Instalazioetako arduradunak kezkaz agertu dira. Horietako bat da Azkoitiko Galacer gimnasioko Kaiet Arce.

Azpeitiko udal kirol instalazioetan ere hartu beharreko neurriak eta horiek bermatzeko moduak pentsatzen aritu dira egunotan. Hori dela eta, astelehenetik aurrera hasiko dira ziurtagiria eskatzen. Azkoitiko Elkarguneko arduradunek adierazi dutenez, beraiek ere agiria eskatuko dute, Eusko Jaurlaritzak agindutakoa betez. Dagoeneko hasi dira pasea eskatzen Azkoitiko Elkargunean, baita Baztartxo antzokian ere.

Bestelako kezkak dituzte Zestoako 3Z jubilatu elkarteko kideek. COVID ziurtagiriaren ezinbestekotasunak egonezina sortu du adinekoen artean, euskarri teknologikoen beharra tarteko. Hori dela eta, teknologia arrakalaz jabetuta, ziurtagiriak ateratzeko saioak antolatu dituzte Zestoan.

Galderak eta zalantzak; besteak beste, horiek dira azken egunotan COVID ziurtagiriaren ezarpenak eskualdean utzi dituenak. Badirudi aste berriarekin batera zehaztuko dituztela tokian tokiko neurriak eta irizpideak.


Irrealismo, umore eta kritika dosi ederra eskaini ditu Alprojak Euskal Jai egunean

Jainkoen laratza izeneko antzezlana atzo eguerdian aurkeztu zuten Munoan, eta ohi bezala, jendetza elkartu zen herriko antzerki taldearen lanaz gozatzera. Barre eta txalo asko izan ziren emanaldian zehar.

Ez dago Euskal Jairik Alproja antzerki taldearen emanaldirik gabe, eta aurtengoa ez da salbuespena izan. Atzo eguerdian izan zen emanaldia Munoan, eta jendetza batu zen lanaz gozatzera. Eguzkiak gogor jotzen zuen, eta pribilegiatu batzuek itzaletatik jarraitu ahal izan zuten emanaldia, eta gainerakoek, ahal bezala aguantatu zuten, abanikoak eskuetan, eta txapelak nahiz zapiak buruetan. Emanaldi luzea izan zen, baina inor ez zen mugitu bere tokitik amaitu zenera arte.

Azken aldietan ez bezala, aurtengoan herriko gaiak alde batera utzi, eta gai unibertsalagoak izan zituzten hizpide Jainkoen laratza antzezlanean. Hori bai, gidoiak ohiko umore, ironia eta kritika dosi ederrak izan ditu aurtengoan ere.

Galtxagorriak ere ez ziren falta, noski, eta horiek makina bat jainkorekin hizketan aritzeko aukera izan zuten oholtza gainean; Olinpoko jainkoak, Mari jainkosa, hainbat herritako kulturetako jainkoak... Eta jainko edo jainko usteko berriago batzuekin ere izan ziren: Amazon, Putin, Elon Musk...

Antzezlana osorik grabatu zuen atzo Erlo telebistak, eta datozen egunetan telebistaz nahiz atari honetan bertan ikusteko aukera izango da.


19 positibo berri

COVID-19an 19 positibo berri egon dira azken 24 orduetan eskualdean, gehienak Villabonan.

Azken 24 orduetan 9.906 PCR proba egin dituela jakinarazi du Osasun sailak, eta horietatik 661 positibo egon dira, 240 Gipuzkoan. Eskualdeari dagokionez, 19 positibo berri egon dira: bana Abaltzisketa, Berastegi, Elduain, Ibarra eta Ikaztegietan; bina Berrobi eta Hernialden, lau Tolosan, eta 6 Villabonan.


Erleak eta urtaroak

Inaxio Arinek erleen zikloa kontatu digu. Horrez gain, erlezainek urtaro bakoitzean egiten dutena ere aipatu du.


Auzolana egingo dute igandean Iraultza Txikien Akanpada prestatzeko

Artean (Bizkaia) egingo da kanpaldia, abuztuaren azken astean. Igandean auzolana egitera dei egin dute antolatzaileek.

Igandeko goizeko hamarretan hasiko dira auzolanean Iraultza Txikien Akanpada atontzen, Artean (Bizkaia). Posible duenak lanabesak eraman ditzala eskatu dute. Basoa aukeratu dute kanpaldia egiteko gune, eta, antolakuntzak jakitera eman duenez, sasiak garbitzeko makinak ere behar dituzte. Hilaren 22an egingo dute berriz ere auzolana.

Abuztuaren 25etik 29ra bitartean egingo da aurtengo Iraultza Txikien Akanpada, Piztuko dugu sua? lelopean. Herri mugimendua saretzea da ekinaldiaren xedea. Hitzaldiak eta tailerrak egongo dira kanpaldian, besteak beste, ekologismoari, feminismoari eta etxebizitzari buruzkoak, hiru bloketan antolatuta: elkarrekin borrokatu, elkarrekin gogoetatu eta elkarrekin eraiki. 25ean hasiko da kanpaldia, eta egun horretan bertan Bilgune Feministak hitzaldia emango du: Erronka eta praktika feministak: gure arrazakeriaren ardura hartzen izenburupean.

Hurrengo egunean, Josebe Iturrioz arituko da hizlari Trans borroka: teoriatik praktikara jardueran. Arratian (Bizkaia) bizi diren sahararrek hitzaldia egingo dute 27an, Saharako gatazkaren historiari buruzkoa. 28an, Euskal Herriko komunikabide alternatiboen inguruan jardungo dute Arrosa Sarea, Argia, Hordago, Ekintza Zuzena eta Gure Irratia hedabideek. Egun berean izango da Nola eraiki komunitate euskaldun eta feminista hitzaldia, Idurre Eskisabel eta Lorea Agirre hizlari direla. Azken egunean, ibilaldia egingo dute eukaliptoa landatzearen aurka.

Umeentzako jarduerak ere izango dira Iraultza Txikien Akanpadan, egun guztietan. Idoia Eizmendiren gidaritzapean, txi kung eginez hasiko dituzte goizak kanpaldian, gosaldu baino lehen. Bazkaloste eta afalosteetan, kultur ekitaldiak egongo dira, hala nola Saioa Alkiza, Miren Artetxe eta Onintza Enbeitaren bertso saioa, abuztuaren 27ko afalostean, eta Nerea Arriolaren bakarrizketa, hurrengo eguneko bazkalostean.

Hiru urteren ostean

2018an egin zuten lehenengoz Iraultza Txikien Akanpada, Zubietan (Gipuzkoa). Bi urtean behin egiten jarraitzea zen antolatzaileen asmoa, baina, pandemia dela eta, 2020an ezin izan zuten egin, eta nahi baino urtebete geroago egin behar izango dute kanpaldia. Bigarren edizio honetan, lo zakuaz gain musukoa ere eramatea galdegin du antolakuntzak.